text:
Royking
Sambært ECAC kunnu 25‐30% av øllum krabbatilburðum í vesturheiminum setast í samband við
tubbak. Kanningar í Europa, Japan og Norðuramerka vísa, at 87‐91% av tilburðunum av
lungnakrabba hjá monnum, og 57‐86% av tilburðunum av lungnakrabba hjá konufólkum elvast av
royking.
Talið á krabbameinstilburðum, ið stava frá vælindinum, barkakýlanum og munnholuni sum
avleiðing av tubbaki, antin einsamalt ella í sambandi við alkoholnýtslu, er 43‐60%. Stórur partur av
krabbameini í bløðru og brisi og ein lítil partur av krabbameini í nýra, maga, lívmóðurhálsi, nøs og
myeloid blóðkrabba eru eisini elvd av tubbaksnýtslu.
Orsakað av drúgvari tilgerðartíð eru krabbameinstilburðirnir, sum vit síggja í dag og sum kunnu
setast í samband við tubbak, elvdir av roykimynstrinum fleiri áratíggju aftur í tíðina. Við at gevast at
roykja minkar tann hækkaði váðin fyri krabbameini, ið kann setast í samband við royking, skjótt. Ein
gagnlig avleiðing er týðilig innan 5 ár, og henda veksur stígandi sum frá líður.
Royking elvir eisini til fleiri aðrar sjúkur – serstakliga roykjaralungu (eisini nevnt kronisk bronkitis)
og økir um vandan fyri hjartasjúkum og hjartatilburði. Deyðatalið hjá persónum í miðjum aldri (35‐
69 ár), sum hava roykt í nógv ár, er tríggjar ferðir hægri enn hjá persónum, ið ongantíð hava roykt.
Áleið helvtin av roykjarunum, sum byrjaðu at roykja í ungum árum, doyggja orsakað av hesum
vana.
Danska fyribyrgingarnevndin vísir á, at ein slakur fjórðingur at øllum árligum andlátum kann beinast
beinleiðis aftur til royking. Samlaða miðal lívstíðin hjá dønum hevði verið 3 ár hægri, um eingin
roykti í dag. Ein roykjari livir í miðal nærum 10 ár styttri enn ein persónur, ið ongantíð hevur roykt28.
Tað er nú greið vissa (evidensur) fyri, at um ein gevst at roykja, áðrenn tann fyrsta
krabbameinskyknan ella onnur álvarsom sjúka mennist, kann sleppast undan vandanum fyri
skerdari lívstíð, ið er tengdur at tubbaksroyking – eisini um ein gevst um miðjan aldur.
Meðan talið á ungdómum, ið byrja at roykja, verður ein avgerandi orsøk til vánaliga heilsu og
deyðatal í seinnu helvt av hesi øldini, er tað talið av núverandi roykjarum, sum gevast at roykja, ið
verður avgerandi fyri deyðatalið næstu áratíggjuni. Hesi krevja serligt uppmerksemi frá
heilsumyndugleikunum í øllum Europa.
Eisini passiv royking hevur nógv skaðilig árin á persónar, sum anda royk inn í lunguni. Hetta hevur
við sær øktan vanda fyri lungnakrabba og øðrum sjúkum. Hóast størsti vandin stendst av
sigarettroyking, kunnu sigarir hava við sær sama vanda, um ein andar roykin inn í lunguni. Bæði
sigar‐ og pípuroykjarar eru í sama vanda fyri at fáa krabbamein í munnholu, svølgi, barkakýla og
vælindi.
kelda: Krabbameinsætlanin


c: text/html

text:
Málføri
Málføri verður ofta eisini umtalað sum dialektir. Hugtakið verður nýtt at lýsa ymiskleikarnar í, hvussu eitt mál verður tosað ymsastaðni innan eitt landaøki, ofta avmarkað av landamørkum. Málføri fevnir um geolekt, sosiolekt og kronolekt. Geolekt er málføri, sum er knýtt at ávísum øki í landinum. Sosiolekt er málføri, sum er knýtt at ávísum sosialum bólki, til dømis einum vinabólki ella ávísum frítíðarvirksemi. Kronolekt er málføri, sum er knýtt at aldri, t.v.s. at munur kann vera á, hvussu ung og gomul tosa. Í ymisku málførunum er eisini eitt fjølbroytni. Samanhangið, ella samteksturin, sum vit brúka málið í, ávirkar bæði talað og skrivað mál. Í einari formligari støðu – bæði í talumáli og skriftmáli – hava vit lyndi til at tosa “fínari” og brúka eitt meira skipað talumál ella skriva rættari, enn tá ið støðan er óformlig.
Í Føroyum finnast nógv ymisk staðbundin málføri, til dømis suðuroyarmál, sandoyarmál, nólsoyarmál, havnarmál, eysturoyarmál, vágamál og norðoyamál.
Føroysk málføri[rætta | rætta wikitekst]
Í Føroyum hava vit nógv ymisk staðbundin málføri (geolektir). Fólk hava búð í smærri og størri bygdum kring oyggjarnar, og samskiftið við onnur enn tey í somu bygd hevur verið avmarkað. Harafturat nærkast vit 20. øld, áðrenn vit fáa eitt føroyskt skriftmál, sum er felags fyri øll staðbundnu málførini. Hetta hevur givið sera góð gróðrarlíkindi hjá ymiskum staðbundnum geolektum at spretta fram. Í dag hava vit ikki hesar avmarkingar; samferðslukervið og útbreiðslan av miðlum gera, at fólk samskifta og ferðast nógv kring landið, og ymisku staðbundnu málførini hoyrast um alt landið. Í høvuðsheitum kunnu vit býta landið í seks ymisk málførisøki:
- Vágamálføri
- Norðurstreymoyar- og eysturoyarmálføri
- Norðuroyarmálføri
- Suðurstreymoyarmálføri
- Sandoyarmálføri
- Suðuroyarmálføri
Eyðkennini fyri ymisku staðbundnu málførini eru ymisk. Eitt sera týðiligt dømi er munurin á, hvat persónsfornavn verður brúkt. Í meginpartinum av landinum verður sagt "eg" í fyrsta persóni, eintali, "vit" í fyrsta persóni, fleirtali, og "tit" í øðrum persóni, fleirtali. Men flestu suðuroyingar siga ístaðin "jeg" (úttalast "je"), "okur" og "tykur", tósiga sumbingar og lopransfólk "eg". Aðrir týðiligir munir eru at hoyra í sjálvari ljóðskipanini, har sama ljóðið hevur ymiska úttalu kring landið. Talan er um ymiska úttalu av tvíljóðinum   og sjálvljóðunum   og  .
Tað er ein definitiónsspurningur, hvussu nógv skal til fyri at avmarka eitt málføri. Kann man til dømis tosa um ymisk málføri í Sørvági og í Sandavági?
Isoglossar[rætta | rætta wikitekst]
Til ber at tekna linjur á einum føroyakorti, hvar mørkini ganga millum ymisk málførafyribrigdi. Hesar linjur kallast eisini isoglossar.
Isoglossurin fyri úttaluna av ó sum ávikavist /ou/ og /au/ gongur gjøgnum Nólsoyarfjørð. Isoglossurin fyri nýtsluna av vit ella okur gongur millum Stóra Dímun og Suðuroy.

robotstxt: allowed

filter: keep


text:
Í ár verður tað listamaðurin Jón Sonni Jensen, sum kuraterar Ólavsøkuframsýningina. Hon hevur fingið undirheitið mál.
Heitið tekur støði í orðastovninum ‘mál’. Hendan stavsamansetingin finst í eini ørgrynnu av føroyskum orðum. Hesi orð nema við m.a.: mál, søgu, siðvenju, politikk, list, ítrótt, mat, sosial og menniskjaslig viðurskiftir. Hetta talar tí til flest øll økir innan okkara samleika sum tjóð og fólk sum heild. Hesi evni eru serliga nógv á breddanum um Ólavsøkumundið, og tí er hetta heitið kosið til Ólavsøkuframsýningina 2018. Gjørdur er ein listi við uml. 240 orðum við orðastovninum ‘mál’, og er hann at finna á síðu 3. Sum nakað heldur øðrvísi, so er heitið í ár ein áheitan til tey vitjandi á framsýningini, og ikki til listafólkini, sum vanligt er. Samskipari, Jón Sonni Jensen, metir tað vera sera umráðandi at listafólkini hava so fríar teymar sum møguligt, og at teirra listarliga arbeiði ikki verður avmarkað av einum ávisum evni, sum møguliga liggur við síðuna av teirra egna praksis. Tó er frítt hjá listafólkunum at leita sær íblástur í áðurnevnda orðalista. Av tí at heitið vendir sær til hyggjaran, er ætlanin í ár at gera meira við upplýsingum til tey vitjandi í mun til undanfarin ár. Umframt at okkurt samvirkið (interaktivt) eisini gerst partur av upplivingini. ‘Eg sakni ofta eina sakliga og fakliga kjakmentan í Føroyum, bæði innan list og í tí almenna rúminum sum heild. Vit eru ofta ov friðarlig ella ósaklig. Tí vil eg í ár gera ein framsýning sum eggjar til kjak, samrøðu og sjónligar fríar meiningar. Eitt tiltak, ið loyvir meiningunum fram at’, sigur samskipari og kurator av framsýningini, Jón Sonni Jensen Til ber nú at senda uppkot til Ólavsøkuframsýningina 2018. Tað er frítt hjá øllum at senda verk inn, og valt verður síðani úr teimum innsendu uppskotunum. Samskiparin, leitar eftir uppskotum innan allar listagreinar: myndlist, installatiónslist, videolist, ljóðlist, framførslulist osfr.
HVØR KANN LATA VERK INN TIL METINGAR TIL ÓLAVSØKUFRAMSÝNINGINA 2018? Ein og hvør kann lata verk inn til metingar. Bæði einstaklingar sum bólkar eru vælkomin at lata verk inn. Samskiparin vil eisini sera fegin leggja dent á at ALLAR listagreinar hava áhugað! (myndlist, installatiónslist, videolist, ljóðlist, framførslulist osfr.)
NÆR ER UMSÓKNARFREISTIN? Innlating av verkum gongur fyri seg umvegis teldupost. Tað vil siga við talgildari skjalprógvan av verkunum. Hetta skal latast inn í seinasta lagi sunnudagin 1. juli 2018 – kl. 18:00
SENDAST SKAL TIL HENDAN TELSDUPOSTIN: olavsokuframsyning2018@gmail.com
HVUSSU NÓGV VERK KUNNU LATAST INN? Tað ber til at senda so nógv verk inn sum tær lystir, men samskiparin tilskilir sær rættin til sjálvur at velja úr rúgvuni. Um tú ynskir at tað er alt ella einki, so skal hetta viðmerkjast í teldupostinum. Fyri hvørt verk skulu í mesta lagi latast inn 4 myndir. Og hesar skulu vísa á heildina, smálutir og ymsir vinklar, har tað hevur týdning av heildarfatanini. Eitt videoverk ella líknandi verk, kann eisini latast inn sum ein leinkja til heimasíðu ella líknandi. Tó skal skal tað vera heilt greitt hvat verk verður latið inn til metingar.
HVAT SKAL LATAST INN SAMAN VIÐ VERKUNUM? Verkini skulu latast inn umvegis teldupost. Hvørt verk (fíla) skal vera navngivið við navni á listafólki, og nummari. Umframt hetta skal latast inn: 1) Ein greiður listi við nummari á verki og tilhoyrandi heiti, ár, stødd/longd, nøgd/upplag (til dømis í samband við grafiskt verk, foto osv.), tilfar, prísur, og annars aðrar viðkomandi upplýsingar. Ynskir tú ikki at verkið skal vera til sølu, so skal hetta eisini viðmerkjast við t.d.: ‘ikki til sølu’, ‘egin ogn’, ‘ogn’. GG! Skjalprógvan/myndir skulu vera av nóg høgari góðsku, soleiðis at samskiparin ikki er í iva, hvussu verkið sær út! 2) Ein listi við navni á listafólki, telefonnummar og t-postur. 3) Stutt frágreiðing (okkurt um 5-10 linjur) um tankarnar handan verkini. 4) Ein stutt lýsing av tær sum listafólk, tína bakgrund (t.d. útbúgving, royndir), og tína praksis. Umbiðið verður um hesa lýsingina, tí møguliga koma hesar at heingja á vegginum í ársins framsýning. GG! Tað hevur alstóran týdning at allar upplýsingarnar, sum umbidnar eru omanfyri eru við í innsendingini!
NÆR OG HVUSSU FÆR EIN BOÐ UM VERKINI ERU VIÐ Í FRAMSÝNINGINI ELLA IKKI? Avgerðin hjá kuratori verður send út umvegis t-posti, sum er nevndur á listanum, sum verður sendur við verkunum. Umsóknarfreistin er mikudagin 1. juli 2018, kl. 18:00, og svar verður sent út 2-4 dagar eftir freist.
PERSÓNSMÁL ÁHUGAMÁL DULMÁL EYGAMÁL LOYNDARMÁL HUGMÁL HJARTAMÁL LÍVSMÁL IVAMÁL VANDAMÁL MÁLBUNDIN SKOTMÁL MÁLLEYSUR MÁLSETNINGUR MÁLTIKIN MÁL ENDAMÁL ENDAMÁLSGREIN AÐALMÁL ÁLVARSMÁL EVNISMÁL SKUNDMÁL UMMÁL LEIGUMÁL MÁLBÓLKUR MÁLDRÚGVUR LJÓSMÁLI MÁLSØGA FEDRAMÁL FORNMÁL UPPRUNAMÁL NÚTÍÐARMÁL MÁLÆTT KVÆÐAMÁL RIDDARAMÁL RÚNAMÁL MÁLAGREIN BENDINGARMÁL SERMÁL MÁLAMÓT MÁLBERING MÁLBINDA MÁLBROYTING MÁLBURÐUR MÁLBÚNI MÁLBÚNING MÁLBYGNAÐUR MÁLFELAG MÁLFORMUR MÁLFRØÐI MÁLFØRI MÁLFØRLEIKI MÁLFØRSLA MÁLHUGUR MÁLISKA MÁLKENSLA MÁLKUNNLEIKI MÁLKÚGAN MÁLKØN MÁLMENNING MÁLMERKI MÁLNEVND MÁLNÝTSLAMÁLREGLA MÁLREINSING MÁLRØKT MÁLRØRSLA MÁLSKEIVT MÁLSLINGUR MÁLSNIÐ MÁLSNILD MÁLSPILLA MÁLSTARV MÁLSTREV MÁLSTRÍÐ MÁLSTØÐA MÁLSÝNI MÁLTÁTTUR MÁLVILLA MÁLVINUR MÁLVÍSINDI SJÁLVSTÝRISMÁL LÆKNAMÁL LØGREGLUMÁL LØGTINGSMÁL ORKUMÁL REVSIMÁL UMHVØRVISMÁL VINNUMÁL MENTAMÁL ALMANNAMÁL BÚNAÐARMÁL BÚSKAPARMÁL LØGMÁL FERÐSLUMÁL FISKIVINNUMÁL FÍGGJARMÁL STJÓRNARMÁL HANDILSMÁL HEILSUMÁL HERNAÐARMÁL INNLENDISMÁL ÚTLENDISMÁL SAMFELAGSMÁL UTTANRÍKISMÁL RÍKISMÁL SKÚLAMÁL TINGMÁL TRÚARMÁL VERJUMÁL MÁLPOLITIKKUR MÁLSØKI ARVAMÁL SAKARMÁL RÆTTARMÁL SKILNAÐARMÁL TRÆTUMÁL MÁLSEVNI SÁTTMÁLI MÁLSRÆÐI MÁLSSKJAL MÁLSVIÐGERÐ ÁSTARMÁL BARNAMÁL BLAÐMÁL BÓKAMÁL MÓÐURMÁL GERANDISMÁL BLANDINGSMÁL KUNNINGARMÁL LAKMÁL SKRIFTMÁL SMÁMÁL STÓRMÁL TALUMÁL TVÍMÁLSLIGUR MÁLA MÁLAGANGUR MÁLAGEIPAN MÁLAMIKIL MÁLASKJALDUR MÁLBLAND MÁLBLENDINGUR MÁLDÁMUR MÁLDRÁTTUR MÁLFIMI MÁLGAGN MÁLKRINGUR MÁLKYNSTUR MÁLLJÓÐ MÁLMIKIL MÁLMISSUR MÁLNÆMI MÁLÓÐUR MÁLREYSTUR MÁLRÓMUR MÁLSKUR MÁLTÓNI MÁLVEIKUR BÓLKAMÁL FELAGSMÁL MÁLSAMFELAG MÁLTELD MÁLTRÁÐUR KVINNUMÁL MÁLKYN ÓMÁLI MÁLLOYSINGUR NORÐANMÁL SUNNANMÁL GRANNAMÁL HAVNARMÁL BYGDARMÁL NORÐURLANDAMÁL HEIMAMÁL SKYLDMÁL TJÓÐARMÁL MÁLØKI KROPSMÁL TUNGUMÁL MÁLBEIN MÁLOYRA MÁLTONN MATMÁL MÁLTÍÐ MORGUNMÁLI DØGURÐAMÁLI MILLUMMÁLI NÁTTURÐAMÁLI DJÓRAMÁL NEYTAMÁL REYÐFISKAMÁL KRÁKUMÁL SEIÐAMÁL STEGGJAMÁL MÁLREVUR MÁLMBRESSA MÁLARALIST MÁLINGARBLIKK MÁLINGARPENSIL MÁLNINGAFRAMSÝNING MÁLNINGALIST MÁLNINGUR SJÓVARMÁLI SUMMARMÁLI MÁLS SJÁLVMÁL MÁLKAST MÁLSPARK MÁLLINJA MÁLVERJI MÁLMØGULEIKI MÁLMUNUR MÁLSØKIN MÁLTEIGUR BUMBUMÁL STRÍÐSMÁL BRUNAMÁL VANDAMÁL


text:
13. Jan 2015
Ægir 40 ár Tann 12. januar 1975 var stovnandi aðalfundur av svimjifelagnum Ægir í Klaksvík. Fundurin var í gomlu fimleikarahøllini og har vóru umleið 150 fólk til fyrsta aðalfundin. Har var ymiskt á skránni, eitt nú bleiv navnið Ægir valt, sjá Gerðabók herundir....
21. Des 2014
Í kavaveðrinum hósdagin tann 18. desember skrivaðu stjórin í Norðoya Sparikassa Marner Mortensen og formaðurin í Ægir Símun á Høvdanum undir ein nýggjan trý ára sponsoravtalu. Við í samkomuni vóru eisini besti svimjarnir í Ægir og aftaná bleiv bjóða lagkaka, frugtdessert og kaffi á loftinum...
21. Des 2014
Stór svimjikapping var í Gundadalshøllini ígjár. Kappast var í 31 kappingum, sum bar navnið SMS jólasprint 2014.Havi ikki fingið úrslitalistan enn, men Ægir gjørdist X-mas Meistarar 2014 !! Vinningurin var eitt gávukort í part frá SMS og aftaná svimjikappingina fóru øll oman at shoppa...
11. Des 2014
Eftir dramatisku hendingina í Klaksvík Svimjihøll herfyri, hava 28 fólk verið til lívbjargingarroyndina, har øll hava verið ígjøgnum teknisku royndina og tey flestu hava verið ígjøgnum praktisku bjargingarroyndina í hylinum og á kantinum.Í gjárskvøldið hevði eg myndatólið við, har vit gjøgnumgingu Klaksvíkar Svimjihøll...


text:
Atli Kárason Petersen, tónaskald, millum Heinesens og Sloans hús í Havn. Framman fyri sær hevur hann yrkingasavnið hjá Williami Heinesen (Myndir: Birgir Kruse)
Mastra-skari í regni er heitið á tónleikaverki, ið Atli Kárason Petersen komponerar fyri Tórshavnar kommunu, sum fyllir 100.
Verkið skal framførast á nýggjárskonsertini hjá Føroya Symfoniorkesturi í Norðurlandahúsinum leygarkvøldið 10. januar 2009 kl. 20:00.
Teksturin byggir á yrking hjá Williami Heinesen úr savninum "Panorama med regnbue" (1972), sum Carl Jóhan Jensen hevur týtt til hetta serliga og veitslukenda høvið í Norðurlandahúsinum:
Ein sovorðin herlig verðslig bygd!
á farstøðini við ferjustaðið verður bygt út nú
og tjúknir av byggipøllum tarna.
Ein skjótan munn av beiskum brennivíni
og avstað út í oynna hjá Cythere.
Síðan út í pallaskóginsíðan
út á fjørðin
í bróstinum vellur og bralar.
Gandaða regn, gandaða toka,
Gandaða hvønndagsverð,
slups, krapi og runa.
Sum tað kortini er gott og rætt.
Sum alt lítilsvert er vælsignað
um baktjaldið bert er lívsfrískar vónir!
Skráin fyri veitslukendu nýggjárskonsertina í Norðurlandahúsinum er henda:
J.F.Händel - Arrival of the Queen of Sheba
G. Fauré - Cantique de Jean Racine
P. Tchaikovsky - Flower waltz
Eivør - egið lag
C. Franck - Panis Angelicus
Stravinsky - Firebird
steðgur
Frumframførsla: Atli Petersen - Mastra-skari í regni, Tórshavn 100 ár
Jenkins - Sanctus
Jenkins - Palladio
F. Lehar - Kom og dansa
Morricone - Gabriel's oboe úr The Mission
Eivør - egið lag
Eivør - Eitt kvøldið so síðla
H.C.Lumbye - Champagne Galop
Nýggjárskonsertin verður send beinleiðis í Kringvarpinum.


text:
17-10-2016
Í áliti, dagfest 30. juni í ár, heitti umboðsmaðurin á stýrið fyri Økistænastuna í Sandoyar sýslu um at taka málið um setan av leiðara fyri Økistænastuna til nýggja viðgerð. Orsøkin var, at fleiri grundleggjandi feilir vóru gjørdir í málinum.
Umboðsmaðurin metir seg framvegis ikki hava møguleika at viðgera, um stýrið tók viðkomandi og saklig atlit í sambandi við starvssetanina. Haraftrat metir umboðsmaðurin grundgevingarnar til klagararnar í tí eina førinum ikki vera nøktandi og í hinum førinum ósakliga.
Umboðsmaðurin hevur tí mælt landsstýriskvinnuni í kommunumálum til at viðgera niðurstøðurnar hjá umboðsmanninum og lata seg frætta, hvørji stig niðurstøðurnar geva orsøk til at taka í hesum máli.
Av tí at umboðsmaðurin helt talan vera um álvarslig brek við viðgerðini hjá stýrinum, eru bæði álit og skriv, samsvarandi § 10, stk. 1 í umboðsmanslógini, eisini send formansskapinum í Løgtinginum og løgmanni. (LUM 16/00024)


text:
Vel røttu súkkluna
Tá tú skalt velja fyrstu súkkluna til barnið, skalt tú velja eina súkklu, sum hevur røttu støddina. Tá barnið situr á saðlinum, eigur tað at røkka niður á vegin við báðum fótunum. Hjá størri børnum er nóg mikið, um tey røkka við øðrum fótinum, tí tey duga betur at halda javnvágina.
Her eru nøkur góð ráð til at velja røttu súkkluna til barnið:
- Ikki súkklu at vaksa við: Tað er trupult og ótrygt hjá barninum at hava tamarhald á eini súkklu, sum er ov stór.
- Tak barnið við: So ert tú vís/ur í, at súkklan hevur hóskandi stødd.
- Er barnið ikki við: So kanst tú máta beinini frá skrevinum niður til ilina. Á súkkluni skal hetta svara til hæddina frá ovara kanti á saðlinum niður á vegin.
- Súkklan skal hava einfalda útgerð: Fyrsta súkklan skal ikki hava gear ella eykaútgerð, sum krevja handfaring. Skal barnið handfara gear, kilometurteljara ella onnur ting, tekur tað uppmerksemið frá koyringini og ferðsluni.
- Stuðulshjól: Stuðulshjól kunnu vera hent hjá barninum, tá tað lærir seg at kenna súkkluna og at súkkla, tí barnið kennir, at tað hevur tamarhald á súkkluni og kennir seg trygt. Tað, sum er mest umráðandi hjá barninum at læra á tvíhjólaðari súkklu, er at steðga við tamarhaldi og at seta beinini trygt á vegin. So skilagott kann vera, at barnið lærir seg tað við stuðulshjólum fyrst. Vansin er, at stuðulshjól kunnu vera við til at forða kensluni hjá barninum av javnvág.
Barnið lærir best at súkkla rætt, um ein vaksin luttekur í súkkluvenjingini, og so hevur barnið ikki tørv á stuðulshjólum.


text:
Lína og snella
Línu- og snelluskip til ísfisk
Um manningartalið er 14 ella meiri
Av søluvirðinum verða sum felagsútreiðslur frádrignar: Sí §17.
Av avlopinum fær skipari og manningin til javnbýtis (línuveiða): 43,00 %
Umframt verður av avlopinum avroknað til:
- Skipara 2,15 eykapartar
- Stýrimaður 1,00 eykapart
- 1. meistari 0,80 eykapart
- 2. meistari 0,25 eykapart
- Kokkur 0,25 eykapart
Maskinmeistarar, sum í dag fáa 1 eykapart varðveita hann.
Um manningartalið er 13 ella minni
Av søluvirðinum verða sum felagsútreiðslur frádrignar: Sí §17.
Av avlopinum fær skipari og manningin til javnbýtis: Við støði í manningartali uppá 13 43,00 %
Hvørja ferð manningatalið minkar við einum manni, verður javnbýtisprosentið minkað við 0,25 % stigum.
Umframtverður av avlopinumavroknað til:
- Skipara 6,604%
- Stýrimaður 3,071%
- 1. meistari 2,457%
- 2. meistari 0,768%
- Kokkur 0,768%


text:
Summarfrí
07. Jul 2011
Vælkomin aftur úr summarfrí ;) Heimasíðan hevur ligið still í eina tíð, men nú er í lagi aftur !!og skjótt koma nýggjar myndir inn...
les meir
Summarútferð
03. Jun 2011
Hósdagin 23. juni, um viðrar er ætlanin at fara útferð við teimum stóru vøggustovubørnunum..Nærri kunning um hetta seinni ;) ...
les meir
Summarlega
11. Mai 2011
Týsdagin 17. mai til 18. mai fara vit á legu við skúlabørnunum til Elduvíkar Vit leiga ein buss sum stovnurin er við til...
les meir
Summarfrí 2011
28. Apr 2011
Stovnurin hevur stongt í viku 28 -29-30 frá mánadegnum 11. juli til 31. juli. Vit lata upp aftur mánadagin 01. august ...
les meir
Foreldragjald fyri 2011
04. Jan 2011
Tórshavnar kommuna hevur avgjørt at lækka foreldragjaldið fyri 2011 Kostnaðurin fyri eitt vøggustovupláss verður 2.357,-kr um mánaðin og kostnaðurin fyri...
les meir
Rørsludagur 29. mai- sí myndir
29. Mai 2010
Í dag hava vit havt ein rørsludag, har øll børnini hava kappast í bólkum, spøl: Bro bro brille- banka kjøt- posarenning- ...
les meir
Foreldrafundur 7.apríl
07. Apr 2010
Sama kvøld høvdu vit felags foreldrafund og valdu nýtt foreldraráð.. Eftir ynski frá foreldraráðnum var evni "sjálvsálit,sjálvskensla og viðurkenning" ...
les meir
Vit halda 7 ára føðingardag
07. Apr 2010
Stovnurin lat upp 01. apríl 2003. Vit hildu 7 ára føðingardagin mikudagin 07. apríl, beint eftir páskir, har vit bjóðaðu øllum foreldrum við børnum til...


text:
Skaðin eg havi fingið at dragast við darvar mær so mikið nógv at tað kom ongantíð uppá tal at stilla upp til flaggdagsrenningina í ár, sum eg annars hevði melda meg til fyri fleiri vikum síðani. Eg havi nú ikki runnið í næstan 2 vikur, og enn merki eg til skaðan í vinstru lysku, og um nakað so er tað vorðið verri. Eg verið noyddur at leita mær til lækna fyri at fáa eina ávísing til fysioterateut.
Flaggdagin brúkti eg nakrar tímar omanfyri húsini, har flutti eg eina grótrúgvu, sum vónandi einaferð um ikki so langa tíð virkar sum fundament undir einum túni vit kunnu gera brúk av tá ið veðurguðarnir vísa seg frá teirri góðu síðuni.
Eg leitaði mær eisini oman í Djúpumýri at síggja seinastu minuttirnar av klassikaranum millum KÍ og HB. Tað sá lovandi út tað einu løtuna, men sum so mangan áður var mann vitni til 2 keðilig mál HB megnaði at seta í meskarnar aftanfyri Meinhard Joensen stutt fyri leiklok. Ein málríkur dystur við heili 7 málum, harav 4 stóðu skeivu megin á máltalvuni.
Eg verið neyvan til reiðar at renna ½ marathon komandi vikuskifti, sum eg annars havi glett meg nógv til, men KÍ spælir aftur longu sunnudagin í Gøtu móti Víkingi. Koyr á KÍ.


text:
Persónligt frælsi
Vit vilja, at øll menniskju, uttan mun til aldur, kyn, uppruna, trúgv, sosiala støðu og kynsligan samleika, skulu hava somu rættindi at liva og virka í Føroyum.
Vinnuligt frælsi
Vínnulívið skapar búskaparliga grundarlagið undir samfelagnum og skal sum høvuðsregla rekast í privatum høpi. Tað almenna skal avmarka sín leiklut mest møguligt, og høvuðsuppgávan er at
tryggja, at vinnan er burðardygg.
Tjóðskaparligt frælsi
Framsókn vil, at Føroyar gerast fullveldi. Bert ein fræls tjóð kann gerast fullgildugur limur í altjóða samfelagnum, við øllum teimum fyrimunum og skyldum hetta inniber.
19. Okt 2011
Tað er synd at siga, at orðaskiftið um javnstøðu hevur fylt nógv í Framsókn. Tá ið Framsókn varð settur á stovn við ársbyrjan í ár, varð meldað út alt fyri eitt, at flokkurin vil virka fyri javnrætti. Og vit avráddu, at vit vildu ikki bara...
19. Okt 2011
Framsókn vil byggja upp eina tíðarhóskandi vaksnamannalæru í Føroyum út frá grundhugsanini Lívlong læring.
Føroyar útflyta ein stóran hóp a okkara ungdómi, tí hesi fara undir hægri lestur í øðrum londum. Seinastu árini hevur nógv verið tosað um hetta mál, og Framsókn fegnast um, at vit...
19. Okt 2011
Áðrenn vit kunnu byrja at hugsa um at fáa føroyingar aftur til Føroyar, mugu vit gera tað gott hjá okkum sjálvum at vera her. Um kundin ikki er nøgdur við vøruna, er so gott sum ómøguligt at selja vøruna til aðrar kundar. Um føroyingar í...
18. Okt 2011
Tíverri gerast lesandi í Føroyum alt ov ofta eitt lætt offur, tá ið pengar skulu finnast til tóma landskassan. Hetta er stórt spell, tí útbúgving er besta íløgan, sum vit gera í okkara unga ættarlið.Í Framsókn hava vit sett okkum fyri, at vit vilja uppraðfesta...
18. Okt 2011
Framsókn vil arbeiða fyri at styrkja føroyskan útbúgvingarpolitik, tí útbúgving og áhaldandi førleikamenning eru lyklar til framkomið vinnulív og samfelag. Vit seta okkum stutttíðarmál og langtíðarmál fyri at hækka fakliga støðið og trivnaðarstøðið í allarari útbúgvingarskipanini.
Vit fara at arbeiða fyri kappingarførum útbúgvingarstuðli, at styrkja útbúgvingarvegleiðing...
18. Okt 2011
Áhugi fyri dygdargóðarilist og mentan er stórur millum brúkarar – bæði innanlands og uttanlands. Tá egt.d. ferðist í arbeiði ella frítíð, vil eg altíð hava list – antin síggja einaframsýning, síggja høggmyndir, fara til konsert ella keypa tónleik heim viðmær. List, sum ber boð um...
17. Okt 2011
Skal Føroyum vera lív lagað, so mugu vit gera alt fyri at tryggja, at hetta samfelagið rúmar so nógv – og so nógv ymisk – fólk sum møguligt. Vit hava brúk fyri, at fólk hava hug at búgva her og flyta higar.Framsókn sigur í sínum...
16. Okt 2011
Framsókn fekk eitt gott løgtingsval. Tað takka vit fyri. Framsóknarhugsjónin vann tó sum heild ongan sigur. Veljarin valdi eitt meira afturhaldssinnað løgting, enn vit høvdu vónað. Vit taka veljarans avgerð til eftirtektar og vóna, at hugsjón okkara sum frálíður vinnur størri frama. Tað, sum hinvegin...


text:
Tað eg veit, hava kanningar í móðurmálsundirvísing ikki verið gjørdar herheima, enn minni av teimum næmingum, sum tosa annað móðurmál við hús enn tað, ið verður praktiserað í skúlanum og í almenna rúminum.
Av og á hevur verið spurt um støðuna hjá donskum, sum í fólkaskúlanum byggir á móðurmálsundirvísing, men í praksis er fremmandamál. Heldur ikki í hesum upplagda krossfelti hevur verið granskað.
Men í Danmark hava 6300 næmingar úr 1.-5. flokki verið við í eini móðurmálskanning, sum er gjørd í trimum bólkum í 2013 til 2015. Her er slóð til kanningina.
Brúktar hava verið 27,6 mio. kr. til endamálið, sigur kanningarleiðarin, Simon Calmar Andersen frá Institut for Statskundskab á lærda háskúlanum í Aarhus við Berlingske Tidende.
Eftir lutakasti hevur ein kontrollbólkur fingið vanliga undirvísing uttan serlig átøk ella fyrilit.
Eini bólkurin, sum fekk móðurmálsundirvísing, vóru næmingar í fyrsta flokki í 2014 og 2015. Næmingarnir, sum tilsamans vóru 541, fingu afturt vanligu undirvísingini tríggjar tímar um vikuna í móðurmálsundirvísing, oftast seinrapartarnar, í 32 vikur. Næmingarnir vórðu settir í bólkar, sum fingu móðurmálsundirvísing á 20 ymsum málum, har størstu vóru arabiskt (40 bólkar), turkiskt (23) og somali (15).
Ein annar bólkur fevndi um 2550 næmingar, sum vóru heilir fjórðu og fimtu flokkar, har allir flokkarnir fingu fleiri tímar í donskum, undirvísing í almennari danskari málfatan og í støddfrøði antin í 2013 ella í 2014.
Triði bólkurin, sum varð kannaður í Danmark, fevndi um 648 næmingar úr fjórða flokki. Hesir næmingar høvdu í 2014 ella í 2015 fingið undirvising í almennari málfatan á turkiskum, arabiskum ella somali máli.
- Høvuðsniðurstøðan er, at í Danmark leita vit enn eftir góðum læruháttum, sum kunnu hjálpa hesum bólki av børnum, sum heilt greitt er verri fyri í útbúgvingarskipanini, enn børn við donskum bakstøði. Kanningarnar við móðurmálsundirvísing, eyka tímum og málsligum stuðli, hava ikki víst nakað úrslit, tá umræður tilflytaranæmingar og teirra førleikar í donskum, sigur kanningarleiðarin, Simon Calmar Andersen, ið er professari á Institut for Statskundskab á lærda háskúlanum í Aarhus í Danmark.
Undirvísingarmálaráðharrin, Merete Riisager, sigur við Berlingske Tidende, at hon má staðfesta, at her stendur í botni, tí námsfrøðiliga er móðurmálsundirvísingin ein blindgøta. Í staðin fyri at siga, at næmingar eru tvímæltir, eru teir í flestu førum tvífalt hálvmæltir, sigur hon.
Kommunan í Keypmannahavn bjóðar í ár móðurmálsundirvísing fyri 4.385 kr um árið í 1.-9. flokki í hesum tungumálum, treytað av tey, tungumálini, verða brúkt heima:
Albanskt, arabiskt, armenskt, dari, enskt, estiskt, farsi, finskt, franskt, føroyskt, grikst, hebraiskt, íslandskt, italienskt, kinesiskt, kurdiskt, litaviskt, nepalesiskt, pólskt, portugisiskt, russiskt, serbiskt, somali, spanskt, svenskt, tigrina, turkiskt, týskt, urdu og vjetnamesiskt.
Keypmannahavnar kommuna sigur á teirra heimasíðu, at tosa tólv børn eitt annað mál, enn tey, sum her eru nevnd omanfyri, ber til at skipa ein nýggjan bólk, ið fær kommunala undirvísing í viðkomandi móðurmáli.


text:
Framferðarháttur
Lýs starvið í minst 21 dagar og fá meiri enn Kr. 3.000 u.mvg afturat í lýsingarvirði. Umframt sosialu miðlunum og Vevlýsingum.
Vit tryggja okkara kundum at starvslýsingar fáa flest møguligar egnaðar umsøkjarar til starvið, við at gera lýsingar teirra sjónligar á fleiri miðlum samstundis, umframt at vera at finna á starvsportalinum.
StarvsfrymilSend t-postStovna vinnuprofilPrísur
Samband: starvsportal@gmail.com | Tlf. 285152 og 776762
Hentar leinkjur: Facebook, Um felagið, Prísir
Starv tykkara sæst samstundis á vp.fo, nordlysid.fo og sudurras.fo.
Tað ber eisini til at senda størv inn uttan at brúka Arbeiðsgevara skipanina, og tað er ókeypis at stovna vinnuprofil. Allir lýsarar við vinnuprofili ið sjálvi umsita lýsingar sínar fakturerast eftir galdandi listaprísum, mótrokna møg. avsláttrar avtalu.


text:
Jógvan Mørkøre, stjórnmálafrøðingur. (Maria Olsen Photo)
Frá at turrmjólka landskúnni til at súgva lívið úr vinnuni — eitt langt lop
Einaferð livdi føroysk fiskivinna, til egið forderv, av landskassastuðli; nú er øvugt, við einari bólgnandi landsumsiting ið tykist vilja kvala ta vinnu sum hon annars má hava eftir fyri sjálv at kunna yvirliva—men er tilfeingisrenta verulig?
ĺ summum hava vit fyri óvana at renna úr einari veit yvir í hina, í treiskari avnoktan av sjálvum vegnum sum liggur millum veitirnar. Kanska eru veitirnar í so breiðar og vegurin í so smalur, ella soleiðis uppliva vit tað. Ikki so langt síðani—undir einum tíðarskeiði frá seint í 1970unum og upp til byrjan av 1990unum—var føroyskt vinnulív í ólukkumát heft av fíggjarligum stuðli frá tí almenna. Hetta gjørdist við árunum verri og verri, og endaði við at kollrendi landið búskaparliga og medvirka til ta stóru fíggjarkreppu vit fingu í 1992. Men hvat lærdu føroyingar av hesum? Eftir øllum at døma millum lítið og einki, sambært stjórnmálafrøðingin Jógvan Mørkøre, sum vísir á at ídag er aftur ein líknandi støða íkomin, tó við øvugtum fortekni: nú hava vit ein ovurstóran umsitingarligan yvirbygnað sum hevur sett sær fyri, ella start seg blindan uppá, at súgva so nógvan pening sum til ber so skjótt sum gjørligt úr tí parti av fiskivinnuni sum hevur staðið seg best tey seinnu árini.
At tílíkt endar galið eigur ein og hvør at kunna rokna út. Ov lættliga fingin peningur hevur lyndi til at skapa størri og størri tørv á meira; hann kann, sum eitt nú studningsskipanir, gerast samfelagsliga og búskaparliga vandamikil, ávarar Jógvan Mørkøre. Harafturat kann ivrin eftir at tryggja og fasthalda eitt so freistandi peningarensl eisini vera politiskt vandamikil, og kann í so máta eisini koma til at kosta verandi landsstýrissamgongu dýrt.
“Og eitt áttu í øllum førum tey við tí politiska valdinum ídag at dugað at sæð, nevniliga tað at tað spyrst einki gott burtur úr at noyða politikk niður yvir høvdið á fiskivinnuni úr erva,” skrivar stjórnmálafrøðingurin í blaðnum Sjógvur & Fólk, sum í hesum døgum verður borið út.
Víðari staðfestir hann at meðan breið undirtøka ídag er fyri at krevja eitt tilfeingisgjald ella tilsvarandi avgjald frá fiskivinnuni fyri at fiska ella fyri at rættindi at fiska, so valdar ørkymlan kring spurningar sum tilfeingisrentu og hvussu ein tílík skal roknast út og krevjast inn. Tað sum fólk tykjast hava ilt við at skilja, er at talan er í grundini um ein politiskan spurningur tá samanum kemur, heldur enn nøkur neyv vísindi at stýra vinnuni ópartískt eftir.
Les meira...


text:
Tíðindaskriv
15.05.2018 - 18:59
Fyri kostnaðarfrítt at hava hýst Undirhúsinum í Havn í meira enn 80 ár, hevur P/F Hansen frá Lions Club Tórshavn fingið heiðurin sum Ársins Borgari 2018
Í meira enn 80 ár hevur Undirhúsið í Havn hildið til í hølum hjá P/F Poul Hansen í Vágsbotni, og øll hesi árini hevur hølið við ljósi og hita verið lati brúkarunum ókeypis. Brúkararnir eru tilkomnir og eldri menn í Havn, ið dagliga hittast at stytta sær stundir við eitt nú kortspæli og hugnaligum práti aftur við einum drekkamunni.
– Fyri hesa framúr vælvild heiðrar Lions Club Tórshavn tí P/F Poul Hansen við Høgna Hansen, stjóra, við heiðrinum Ársins Borgari 2018, segði Dánjal Joensen, formaður í Ársins Borgara-nevndini hjá Lions Club Tórshavn, tá heiðurin var handaður nú um dagarnar.
Síðstu gott og væl tvey árini hava verið broytingartíðir á matriklinum, tí hølini skuldu umbyggjast til nýggju matstovuna Tarv, men P/F Poul Hansen vildi ikki sleppa Undirhúsinum upp á fjall, men royndi at finna eina loysn, har pláss var fyri báðum – og tað má sigast at vera eydnast.
– Vit eru sera fegin um, at vit funnu eina loysn, ið teir, sum dagliga brúka Undirhúsið, eru glaðir fyri, segði Høgni Hansen, stjóri hjá P/F Poul Hansen, tá hann tók ímóti heiðrinum sum Ársins Borgari frá Lions Club Tórshavn.
– Umbygging, ið upprunaliga skuldi taka fýra mánaðir, tók gott tvey ár, men vit eru takksom fyri ta hjálp, vit tað mesta av hesi tíðini hava fingið frá Reyða Krossi, ið vildi hýsa Undirhúsinum, segði hann.
Ársins Borgari fevnir um eitt heiðursskjal og eina lítla peningagávu, men stjórin hjá P/F Poul Hansen helt, at Lions Club Tórshavn heldur skuldi lata onkrum vælgerandi endamáli teir pengarnar, og tað er tikið til eftirtektar.


text:
Westward Ho á Hátíð Hafsins í Reykjavík
Westward Ho fer av Havnini mánadagin 28. mai til Íslands. Westward Ho luttekur í Hátíð Hafsins í Reykjavík triðja hvørt ár og luttók fyrstu ferð í 2010. Í hesum sambandi koma sjey íslendingar til Havn…
Mike og hvalirnir - hvussu gekst úti í heimi?
Hvussu hava fólk í útheiminum skilt og tikið ímóti filminum The Islands and The Whales? Leikstjórin Mike Day sýnir filmin í Filmsf…
Viðvíkjandi rættarmálinum millum TAKS og P.P. Faroe Pelagic
Kringvarpið hevur tann 17. mai 2018 borið tíðindini um eitt rættarmál millum TAKS og PP Faroe Pelagic um ósemju um skatt. Tað er r…
Pensjónsnýskipanin: Fyrsta hækkingin útgoldin seinast í mánaðinum
Nú fáa allir verandi pensjónistar fyrsta part av hækkaða útgjaldinum, sum varð tryggjað við pensjónsnýskipanini.
Tað gongur framá hjá føroyskum LGBTarum
Sambært árliga yvirlitinum hjá altjóða felagsskapinum ILGA, veita Føroyar nú 42% av øllum møguligum javnrættindum til føroyingar,…
Tíðindi klokkan 17
Løgmaður: Føroyingar og danir eiga avgerðina um limaskap í Norðurlandaráðnum
Løgmaður hevur í dag verið á fundi við norðurlendsku forsætisráðharrarnar.
Bjørn Kalsø spyr um tunlarnar norður um Fjall
Samgongufólk hava ymiskar meiningar um raðfestingar av tunlum, sigur Bjørn Kalsø, sum nú spyr løgmann um málið.
Tvøroyrar kommuna nógv betri úrslit enn roknað varð við
Hóast Varðin Pelagic brendi, so fekk kommunan sløk 12% meira inn í skatti, enn frammanundan mett.
Journalistur sigur seg hava funnið tann sum drap Palme
Um stutta tíð kemur bók út um málið.
Tíðindi klokkan 12
Uppí 17 stig ella meira
Veðrið frá DMI
Teistin á beding í dag
Ferðafólkatalið er nógv vaksið og millum annað tí er trupult at fáa “kabalina at ganga upp”.
Metis endursending - 22. mai 2018
Í Metis sendingini tann 22. mai 2018 endursendu vit 3 samrøður, ið hava verðið sendar áður á R7.
Vespureiðrið (77) - 22. mai 2018
Sending um føroyskan fótbólt: Í studio: Erland Tvørfoss, Eliesar Olsen og Bill Justinussen. Telefon: Árni Frederiksberg (NSÍ), V…
Annarleiðis bilar
Áhugin fyri bilum er sera stórur í føroyum. Felag er fyri BMW áhuga, felag er eisini fyri tey, sum hava áhuga fyri ellisakførum. Á…
Nær var tað?
R7 fer komandi mánaðirnar, at spyrja lesaran, um hann veit. Vit liggja inni við nógvum gomlum myndum, sum vit halda at lesarin eig…
Góðveðursmyndir
Hesar myndirnar vórðu tiknar úr einum bussi við Skálafjørðin í morgun.
Tíðindi klokkan 18
Betri samtakið í samstarvi um Heimbýli P/F
Endamál felagsins er at byggja og selja íbúðir, íbúðahús og býli í Føroyum.
Panelfundur um mentanarferðavinnu
Cool Faroensia er heitið á nýggjari verkætlan, sum Bergur Rønne Moberg, lektari á Føroyamálsdeildini, saman við øðrum er farin und…
Løgmaður til Svøríkis á fund við norðurlendskar forsætisráðharrar
Fara millum annað at umrøða føroyska ynskið um sjálvstøðugan limaskap í norðurlendska samstarvinum.
Ferðafólk eisini vælkomin til Saksunar
Samrøða við Heðin Zachariasen um ferðavinnupolitikkin hjá Sunda kommunu.
Vit megna frælsi! Tiltak í Reinsarínum
“Vit klára okkum ongantíð uttan blokkin, vit megna ikki at klára okkum sjálvi - loysa vit, mugu vit øll oman í fjøruna at eta tara…
Summarið er komið
Veðrið frá DMI
Samband
Postboks 226
FO-600 Saltangará


text:
Orð og lag: Kaj Johannesen
Ria stóð við vindeygað
og hugdi út í verðina
børnini tey spældu har
og fuglarnir teir sungu nær
hon hevði mann, børn og lukku fann
tó í barminum ein eldur brann
Hugsaði hon so við sær
eg eigi bæði børn og garð
hvat havi eg tó fingið mær
sum heiðafuglur eigur sær
tað er ov seint nú at tváa reint
eg havi vónir mínar longu gloymt
Leinkjurnar hon sleit í tvey
búrinum bye bye hon beyð
hon keypti klæðir, keypti breyð
og tóktist i at líða neyð
men alt var nýtt, og hon var líka býtt
so hon flýddi aftur heim til sítt
Í køkinum har doyði hon
í gummiskón í somu lon
út í verðina hon aldri kom
hon varð verandi har hon var von
hon var ein sál, sum aldri rakk á mál
eins og stál ið aldri nemur bál


text:
HARMONIKA
Harmonika er eitt fjøltáttað og væl dámt ljóðføri, sum verður brúkt kring allan heim at spæla mong sløg av fólkatónleiki.
Harmonika verðu brúkt at spæla tónleikasløg sum: Musette, Tango, Vals, Suðuramerkanskan tónleik, tónleik frá Balkan o.s.fr.
Harmonikan er serliga vælegnað at hava í samanspæli, bæði fleiri harmonikur saman og harmonika saman við øðrum ljóðførum.
AKKORDEON
Akkordeon er at líkna við eina framkomna harmoniku. Á Akkerdeon eru føstu basstónarnir í vinstru síðu á ljóðførinum, sum vit kenna á harmoniku, skiftir út við einkultar tónar. Hettar ger at til ber at spæla klassiskan tónleik á Akkordeon, sum t.d. tónleik eftir Mozart, Bach, Scarlatti og fleiri.
Flestu Akkordeon hava ein umformara í vinstru síða av ljóðførinum, so til ber at spæla standardbass sum vit kenna tað frá Harmonikuni og spæla bass við einkultum tónum sum vit kenna tað frá Akkordeon. Í Tórshavnar Musikkskúla lærir tú bæði hesi.
Ljóføri eru í ymskum støddum so til ber at byrja ungur um 8 ára aldur.


text:
Moody’s: Betri útlit í Føroyum
2. august 2015
Sambandsflokkurin kann best tryggja, at vit framhaldandi kunnu menna okkara vælferðarsamfelag og tryggja ein sterkan og støðugan búskap.
Ratingfyritøkan Moody’s kunngjørdi seint fríggjakvøldið teirra kredittmeting av Føroyum.
Føroyar varðveita ratingina Aa3, sum er fjórðhægsta rating av 21 møguligum. Men samstundis eru útlitini broytt frá at vera negativ til at vera støðug.
Orsøkin til, at útlitini eru betrað, eru sambært ratingfyritøkuni:
- Ein úrslitagóð ætlan at minka um hallið á fíggjarlógini
- At skuldin væntandi fer at minka eftir 2016 og
- At búskapurin er sterkari, m.a. orsakað av vøkstri í BTÚ og lágum arbeiðsloysi
Viðurskifti, sum kunnu geva Føroyum eina betri rating eru, um fíggjarlógin aftur kemur í eina langtíðarjavnvág, at skuldin minkar til støðið undan heimsfíggjarkreppuni og um Føroyar vórðu minni tengd at stuttíðarfígging.
Hinvegin eru viðurskifti, sum kunnu geva Føroyum eina verri rating, um hallið á fíggjarlógini ikki verður burtur, um skuldin veksur nógv meira, um viðurskiftini við Danmark versna og um onkur óheppin skelkur rakar fiskivinnuna.
Sambandsflokkurin er tann flokkur, sum best kann tryggja, at vit framhaldandi kunnu menna okkara vælferðarsamfelag og tryggja ein sterkan og støðugan búskap.
Kaj Leo Holm Johannesen
Formaður Sambandsfloksins
RN
Aftur


text:
Reyðar stjórnir roynast Føroyum illa
16. juni 2015
Seinastu 25 árini hava prógvað, at tað er alt annað enn líka mikið fyri Føroyar, um danska stjórnin er blá ella reyð
Í valstríðnum siga valevni og valstrategur Javnaðarfloksins, at tað kann gera tað sama fyri Føroyar, um komandi danska stjórnin er reyð ella blá.
Hetta er langt frá veruleikanum, tí fakta er, at reyðar stjórnir roynast Føroyum illa.
Klossutur Nyrup
Tak Nyrup-stjórnina, sum var meira enn óvanliga klossut í síni handfaring av føroyapolitikkinum, tá ið kreppa herjaði okkara land í 1990-árunum.
Hegnið at reka veruligan føroyapolitikk var framúr vánaligt, og har varð so nógv skeivt gjørt frá reyðu stjórnini, at tað endaði við, at undirritaði sum sambandsløgmaður noyddist at stevna Nyrup-stjórnini.
Tað líkist ongum, at tað í einum Ríkisfelagsskapi skuldi ein stevning til fyri at loysa Føroya Banka-málið politiskt.
Arrogant Thorning
Reyða stjórnin, sum skal vigast á valinum hósdagin, hevur eisini roynst føroyingum illa. Lítið annað er at vænta frá einari stjórnin, sum byggir sítt vald á stuðul frá Eindarlistanum og SF, ið eru systurflokkar hjá Tjóveldi.
Besta dømið um, hvussu illa tey reyðu roynast Føroyum er handilsboykottið, sum javnaðarstjórnin hjá Helle Thorning-Schmidt lat Danmark taka undir við.
Eitt er, at føroyapolitikkurin hjá Thorning setti kílar í Ríkisfelagsskapin. Annað er, at eisini í hesum føri noyddist ein sambandsløgmaður at ganga lógarinnar veg fyri at fáa rætt.
Hitt dømið, sum man sita feskt í minninum á teimum flestu, er, at reyða stjórnin at kalla vendi Føroya løgmanni í hurðini, tá ið hann við fullum mandati vildi tingast um at normalisera Ríkisveitingina. Hetta var toppmáld arrogansa.
Ongin hevði heldur væntað, at ein føroyingur úr Javnaðarflokkinum her heima fór at hjálpa reyðu stjórnini at mótarbeiða landsstýrinum og løgtinginum.
Gev Sambandsflokkinum ávirkan
Soleiðis hava reyðu stjórnirnar roynst Føroyum svikaligar í eina kvarta øld.
Sambandsflokkurin hevur á Christiansborg undanfarin valskeið víst á eina bláa stjórn, og tað gera vit aftur hesuferð. Um ein blá stjórn kemur til valdið hósdagin er eingin ivi um, at lurtað verður eftir føroyskum ynskjum.
Tað er nevniliga alt annað enn líka mikið fyri Føroyar, um danska stjórnin er blá ella reyð.
Mítt tilmæli er, at veljarar atkvøða soleiðis, at ein sterkur Sambandsflokkur kann ávirka á Christiansborg.
Edmund Joensen, fólkatingsmaður fyri Sambandsflokkin
Valevni Sambandsfloksins til fólkatingsvalið
RN
Aftur


text:
Jógvan Arge: Setanarrøða á Sundalagsstevnu í Hvalvík/Streymnesi fríggjadagin 14. juni 2013.
Tá hon sá Vikublaðið nú hendan dagin, spurdi kona mín, hví ein býráðslimur í Havn skuldi seta Sundalagsstevnuna. Hetta undraði hana ikki sørt, og hon helt, at tað mátti onkur í Sundalagnum klárað minst líka væl.
Eg var skjótur at spyrja, um hon ikki hevði lagt til merkis, at tað fyrsta, vit síggja fyri okkara vindeygum í Havn um morgunin, er ein reyður býbussur, sum á nummarplátunum hevur bókstavirnar HZ eftir borgarstjóranum í Sunda kommunu.
Og so legði eg aftrat, at kanska tey har norðuri høvdu hugsað: “Lige for lige, når venskab skal holdes!”
Sundalagið samarbeiðir
Tað er mær ein heiður at vera boðin at siga nøkur orð, nú stevnan verður sett her við røktarheimið Mørkina í kvøld. Um heimið er ungt, so er upprunin søguligur. Hetta er fyrsta heim, sum er bygt eftir eini nýggjari fíggingarskipan, sum løgtingið samtykti fyrst í øldini.
Tað vóru kommunurnar, ið tá vóru her á leiðini, sum við einari umsókn til løgtingið skoraðu á at fáa landið at vera við at fíggja røktarheimið, sum tær ætlaðu at byggja. Tað var ikki eyðsýnt, at hesar kommunur einsamallar fóru at fáa slíka fígging, men tá meiriluti fekst fyri at gera skipanina galdandi fyri allar kommunur, brast fyri nev.
Heimið kom ikki burtur úr ongum. Umboð fyri kommunurnar her høvdu leingi lagt pening av til eitt felags heim, sum tørvur var á fyri eldri borgarar, og tá stuðulin kom frá landinum, lá væl fyri at fara undir hetta snotiliga verk.
Hetta er bert eitt av fleiri átøkum millum bygdir við Sundalagið, sum hava borið góðan ávøkst. Sera stóran týdning hevur tað havt, at kommunurnar á sinni kastaðu saman um felagsskúlan á Oyrarbakka.
Har komu børn og ung úr øllum Sundalagnum at ganga í teimum eldru flokkunum í fólkaskúlanum og í realskúla. Tað hevði aftur við sær, at hesi ungu fólk komu at kennast væl og fingu ein ávísan felags samleika.
Andin av Oyrarbakka
Havi eg skilt tað rætt, so hevur tann andin, sum kom burtur úr, verið ein tann besta drívmegin í arbeiðnum at leggja kommunurnar í núverandi Sunda kommunu saman. Teir flestu í kommunustýrunum kendust frá tíðini í felagsskúlanum á Oyrarbakka, og væl lá fyri hjá teimum at tosa seg til rættis.
Sunda Kommuna er í dag landsins næststørsta kommuna í fermetratali. Bara Tórshavnar kommuna er størri. Ársins Sundalagsstevna verður hildin í tvíburabygdunum Hvalvík og Streymnes, sum nú eru meir at kalla siamesiskar, og liggja væl fyri miðskeiðis á føroyska meginlandinum.
Við teimum góðu samferðslumøguleikunum við brúgv um Streymin og nógvum tunnlum tekur bara ein hálvan tíma at ferðast til Klaksvíkar, Runavíkar, Havnar ella Flogvøllin. Nógvar ungar familjur búgva í hesum væl útgjørda vakstrarøki, og fólkatalið er vaksið javnt og samt í fleiri ár. Útivið 500 fólk búgva í hesum báðum bygdunum. Tað er næstan ein triðingur av øllum fólkinum í Sunda kommunu.
Kappróður, borðtennis og fótbóltur
Sundalagsstevnan er sprottin úr gomlum bygdastevnum og kappróðri. Fyri 20 árum síðani varð gjørd tann skipan, at ein FM-róður skuldi verða í Sundalagnum á hvørjum ári, tí hesar bygdir áttu sín lut í, at kappróðurin hevði ment seg um alt landið.
Hvalvík og Streymnes vóru ikki tær bygdir, sum í mínum uppvøkstri vóru mest kendar fyri ítróttabrøgd. Jú, onkuntíð vóru tær væl við í kappríðing, hugsi eg, og telvararnir her á leiðini hava ikki smæðst burtur. Men nógv annað er hent tey seinastu 30-40 árini.
Ert tú komin í holt við einstaklingar ella lið higani, so hevur tap ofta verið í hendi, tí í fleiri ítróttagreinum hava fólk úr Hvalvíkar/Streymnesar Róðrarfelag og Ítróttafelagnum Streymi staðið seg avbera væl.
Tað byrjaði við kappróðrarfelagnum og teimum grønu bátunum Hvessingi og Báruni. Sum útvarpsmaður og formaður í ÍSF eitt skifti hitti eg tey fólkini, og eitt var púra greitt. Her varð arbeitt í álvara, og hugurin at vinna var eyðsýndur.
Tann, sum eg minnist best, var Helgi Olsen. Oddamaður á Hvessingi og seinni Norðsetri. Tá kappróðurin kom fyri, var hann sum ein slánur. Um heystið fór hann at taka upp á holdini, so tað sást langan veg.
Men viljin var so sterkur, at tá lagt varð til brots á stevnunum, sást ikki á flotinum, í hvørjum borði Helgi sat. Góð javnvág var í bátinum, allir vóru í bestu venjing og úrslitini hareftir. Hvessingur var ofta fyrstur á mál.
Kvinnurnar fingu eisini góð úrslit við bátunum. So góð, at tá ein samansett manning úr fleiri bátum slapp at umboða Føroyar til kappróður á so fjarum leiðum sum á Scilly-oyggjunum úti fyri Lands End í Onglandi, var eisini umboð við higani.
Bæði bátar og róðrarøki vóru øðrvísi enn okkara. Teinurin var longri og bátarnir nógv fleiri, so tað líktist rættiligum grindaróðri, men oyggjarnar vóru sjáldsama fruktagóðar og hugtakandi.
Streymur vildi hava vøll
Her kom eitt ítróttafelag aftrat, sum tók upp fleiri ítróttagreinir. Ikki minst minnast vit, tá borðtennis varð spælt í Streymi. Bæði kvinnur og menn spentu seg út eina langa tíð, og føroyameistaraskapirnir vóru nógvir, serliga hjá kvinnunum, sum í áravís ráddu í kappingunum.
Ítróttagreinin, sum enn livir sítt fríska lív, er fótbólturin. Fótbóltsvøllurin var í fyrstani kanska meir eitt eiti her niðanfyri, men Niels Petersen var skjótur at leggja stórar ætlanir. Hann vildi gera vøllin soleiðis, at hann kundi góðkennast til kappingar. Eg var við honum á einum fundi við landsverkfrøðingin Mikkjal Helmsdal.
Mikkjal var ikki tann, sum lat seg taka av fótum. Hann hevði sínar viðmerkingar um eina ætlaða staðseting nærhendis landsvegnum, men annars sat hann mest og rullaði slipsið, sum hann var vanur, og eg haldi ikki, vit fingu nakra játtan frá honum, tá málið fyrstu ferð varð lagt fyri hann.
Seinni komu tit á mál við vøllinum, og nú í nøkur ár eru nógvir av týdningarmestu landskappingardystunum í Føroyum spældir við Margáir.
Navnið Streymur livir enn í samanrenning við EB, sum óivað er tann fyrsta samanleggingin av ítróttafeløgum, ið hevur hepnast væl. Úrslitini siga sína greiðu søgu.
Fótbóltsspælarar úr øllum Føroyum piprast, tá teir skula kappast móti EB/Streymi, antin tað er heima ella úti – fyri ikki at siga í steypafinalu á Tórsvølli. Sjálvt Manchester City í ensku premier league kann tosa við um fótbóltsdygdirnar í Sundalagnum í Føroyum.
Jákup á Norð og Elspa Sanna
Nú vit eru stødd á hesum stað, havi eg hug at venda aftur til Mørkina og tey gomlu. Eitt valaverk og eitt gott heim. Tey gomlu fegnast um dagarnar her og hava tað gott. Ikki tí, tað høvdu gomul fólk her á leiðini eisini fyrr, tó at umstøðurnar vóru aðrar.
Las í Kristiani Osvald Viderø nú ein dagin um eini hjún í Streymnesi, Jákup á Norð og Elspu Sanna. Tey høvdu verið í hjúnarbandinum í sjeyti ár og hildu jarnbrúdleyp heima við hús.
Hann lá endilangur á gólvinum og roykti. Høgra hondin helt upp undir pípuna, og um hina hondina helt Elspa Sanna, sum sat á einum lágum skamli uppi yvir honum. Hon er blind, men hoyrir. Hann er deyvur, men sær. Tey eru sum Ádam og Eva, áðrenn ormurin kom inn í Eden-garðin, skrivar Viderø.
Hann reisir seg og fer at fáa sær tubbak og kemur aftur til hennara guvandi, boyggir seg niður yvir hana. Hon strýkur honum um síða hvíta skeggið, sum andlit hennara hvørvur í.
Hann leggur seg aftur á gólvið, og hendur hennara fara trilvandi um andlit og armar og bringu hans, og hon minnir hann aftur á fríggjaradagarnar, tá tey vóru í brúdleypinum hjá Tummasi bónda uppi í Geil, og teir brúðarhúsmorgunin skuldu drekka úr, sum tað kallaðist.
Tá mundi eg doyð, tekur hann til orða brosandi. Ov mikið var tá drukkið.
Tá Jákup skuldi skriva tey inn hjá presti í Kvívík, varð hann settur til borðs, men við slíkt borð hevði hann aldri sitið. Hann hevði verið til skips, men har var onki borð: vit sótu á skríni og ótu úr stampi, sum vit høvdu á knøunum.
Vid borðiskin lá okkurt, sum eg einki skil visti á. Tað var lítil dúkur í silvurringi. Seinni fekk eg at vita, at tað var átuklæði – ella serviettur.
Nú skulu vit bæði skjótt um ánna
Nei, tala ikki svá, sigur Elspa Sanna læandi og kínir honum um skeggið, “verri vart tú staddur í Íslandi, men Guds góða hond var yvir tær og gav tær svull á rassin, so tú fórt ikki til útróðrar tann dagin, teir gingu burtur. Ja, Guðs góða hond hevur verið við okkum, og hevur knýtt okkum hjúnarbandið.
Jákup festir sær aftur í pípuna, og guvandi mælir hann væl nøgdur av munni: Nær man Guð nú senda okkum eina grind aftur? Nú fer spikið at minka. Vit róu heilt til Klaksvíkar í grind, og nótina bóru vit heilt til Leynar og kastaðu har. Tað var tungt at bera. Nú verður einki gjørt.
“Nei, nú ger eingin nakað", tekur hon aftur í orðini, eingin rør og eingin ber tøð, tíansheldur tara. Teir gomlu hvalvíkingarnir bóru land í leypi á stigstongum yvir um ánna, áðrenn brúgvin var komin, og hesir gingu á stigstongum yvir um ánna, tá teir fóru í kirkju. Ofta var torført yvirum, men í kirkju skuldi farast.
Hon tekur báðar hendur sínar um hond Jákups og sigur av hjarta: Nú skulu vit bæði skjótt yvir um ánna. Tað verður í bili, men tað verður dýrdligt, tí at tá fært tú hoyrnina aftur og fert at hoyra einglasongin, og eg fái eyguni aftur og skal sjá alla hina himmalsku dýrd. Tað verður undurfult....”
Vit skula eisini yvir um ánna. Í kvøld verður tað hvørki á styltum ella í bili, men til gongu eftir nýggju gøtuni og brúnni, sum gjørd er um Stórá, niðan í Viðarlundina til búffarnar, sum skótarnir grilla. Hetta er bara eitt av mongum tiltøkum á stevnuni, sum hevur stóra skrá bæði í morgin og sunnudagin.
Sumt er skemt og annað er álvara. Tað verður spennandi at vita, hvussu kappróðurin spælir av. Ikki minni spennandi verður at síggja, hvussu EB/Streymur fer at standa seg móti Víkingi, men kanska fer at standa allarmest á í hólmgonguni sunnudagin millum bygdaráðslimirnar í Eiðis og Sunda kommunum.
Fari at ynskja tykkum eina góðan stevnu, og við hesum orðum er Sundalagsstevnan 2013 sett.
Takk fyri.
---


text:
Oda Strøm
15.05.2018 - 07:20
Tíðindi > Samfelag & Politikkur > Politiskir flokkar
Nýggi flokkurin, sum roynir at sleppa innum tinggátt, Føroyaflokkurin, sigur í skrivi í gjárkvøldið, at miðlarnir hava tosað og skrivað um nýggja flokkin, men misskiljingar hava tikið seg upp, um hvar Føroyaflokkurin hoyrir heima politiskt.
- Miðlarnir hava tosað og skrivað eitt sindur um flokkin. Tað eru nøkur, sum rokna flokkin at vera ein flokkur fyri tunlar í Norðoyggjum, og at fiskimiðið er har, sum Fólkaflokkurin heldur til. Tað er ikki rætt, tí at flokkurin er ikki konservativur. Tunlar og infrakervið er bara eitt av mongum punktum, sum flokkurin fer at dekka, skrivar flokkurin.
Flokkurin vil vera við, at hann skal hýsa teimum, ið eru vorðin politiskt heimleys av stóru flokkunum, ið allir eiga sín part av at sentralisera Føroyar við tí kostnaði, at økini uttanfyri miðstaðin sleppa at bløða út.
- Føroyaflokkurin vil steðga hesari tilgongd at týna tey smærri økini. Vit mugu venda gongdini og vaksa um Føroyar sum eitt land og ikki bara ein miðstað. Tað eru fleiri økir í Føroyum, ið skapa stóran vinning, men fruktirnar av fiskivinnu, alivinnu og ferðavinnu falla ikki niður í lokaløkini og kommunurnar. Tí síggja vit ongan vøkstur uttanfyri miðstaðin.
Enn ber ikki til at siga við vissu um nýggi flokkurin, sum skal hava 800 undirskriftir fyri at sleppa at stilla upp til val, liggur til høgru ella vinstru. Men eftir skrivinum í gjár at meta, liggur Føroyaflokkurin eftir øllum at døma meira til høgru enn vinstru.
- Og byrja vit at eftirkanna, hví tað er soleiðis, so er tað skjótt at síggja, at økini uttanfyri miðstaðin eru skipað soleiðis, at tey skulu fóðra miðstaðin við fólki, tilfeingi og vinningi. Føroyar hava eina sentralstýrda skipan, soleiðis at skilja, at landið hevur fullan rætt at seta skatt og avgjøld á okkum, sum tað hevur hug til. Allir hesir pengarnir verða sendir útaftur av nøkrum fáum fólkum. Teirra uppgáva er í veruleikanum at planleggja Føroyar. Tað er eyðsæð, hvat úrslitið er. Náðileys sentralisering, skrivar Føroyaflokkurin í gjár.


text:
Eftir góðan sigur á StÍF fyrr í vikuni, staðfestu VÍF-kvinnurnar fyrstaplássið í Hvonndeildini. VÍF kann tí velja, hvussu finaludystirnir verða lagdir. VÍF vann dystin á Skála 36-28. Liljan Djurhuus skeyt 12 mál, Agnar Olsen 8 og Durita C. Jojic 7.
Seinasti heimadystur hjá kvinnunum er í dag móti Neistanum, ein dystur, har kvinnurnar kunnu royna seg við onkrum nýggjum ella bara velja at prógva sína styrki og harvið bøta um sálarligu støðuna upp undir finaluumfarið. Seinastu dysturin í landskappingini verður í Vági.
Dysturin í dag móti Neistan verður klokkan 14.30. VÍF boðar frá, at toast er á skránni.


text:
SMJ hevur staðið fyri projekteringini av nýggju sjóhitapumpuskipanini.
Verkætlanin er gjørd í samstarvi við Articon, Demich og Jarðfeingi.
Nýggja hitaskipanin í høllini hjá Articon á Skála er ein sjóhitapumpuskipan, har sjógvur verður pumpaður inn til ein hitavekslara, sum hitapumpan er bundin í.
Útrokningar vísa, at COP fer at liggja oman fyri 4.
Bygningurin verður upphitaður við hitablásarum, ventilatión og gólvhita.
Arbeiðið varð liðugt í september 2009.
Byggiharri: Articon
Ráðgevarar: SMJ Ráðgevandi verkfrøðingar
Byggiár 2008-2009
Sjóhitapumpuskipan
SMJ hevur staðið fyri projekteringini av nýggju sjóhitapumpuskipanini.
Verkætlanin er gjørd í samstarvi við Articon, Demich og Jarðfeingi.
Nýggja hitaskipanin í høllini hjá Articon á Skála er ein sjóhitapumpuskipan, har sjógvur verður pumpaður inn til ein hitavekslara sum hitapumpan er bundin í.
Útrokningar vísa at COP fer at liggja oman fyri 4.
Bygningurin verður upphitaður við hitablásarum, ventilatión og gólvhita.
Arbeiði varð liðugt september 2009.
Arbeiðsbygningur hjá Articon á Skála
Byggiharri: Articon
Byggiár 2008-2009


text:
Svenn Olsen kemur at skipa fyri venjing í Kvívík.
Venjing í Kvívík
Mikudagin kl. 16:30 verður venjing fyri børn í Kvívík. Øll eru hjartaliga vælkomin. Væntandi verður vant mánadagar og mikudagar, men nærri verður avtalað alt eftir hvussu tað passar børnunum.
07 Vestur er stovnað við málinum at verða fótbóltsfelag fyri vesturøkið, umfatandi Vestmanna, Kvívík og Vágar. Í nógv ár aftureftir hava leikarar av vestursíðuni av Norðstreymoy ferðast vestur at venja, men framyvir er ætlanin at skipa regluligar venjingar eystaru megin sundið eisini.
Í tráð við ætlanirnar fyri ungdómsarbeiðið hjá 07 Vestur, hevur felagið sett tveir ungdómsvenjarar uppá fulla tíð. Sum høvuðsungdómsvenjari er gøtumaðurin Svenn Olsen júst byrjaður, og hann kemur at standa fyri venjingini í Kvívík.
Svenn hevur A-prógv sum er hægsta venjaraútbúgving, ið takast kann í Føroyum. Hann kemur úr Víkingi, har hann hevur starvast í áravís sum venjari og vegleiðari hjá ungum og vaksnum leikarum. Svenn hevur eisini starvast sum leiðbeinari og ungdómslandsliðsvenjari hjá Fótbóltssambandinum.
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
Klima veitur loysnir, ið hjálpa tær at spara.
Vit hava spart nógvum av okkara kundum fyri munandi upphæddum á el- og oljurokningini.
Klima byrjaði í tí smáa í 2004. Stovnarin, Jens Kristian Haraldsen, hevði tá í fleiri ár arbeitt í Danmark hjá fyritøkum, sum fáast við at endurnýggja, byggja av nýggjum og viðlíkahalda CTS-skipanir.
Í dag eru 10 fólk knýtt fast at fyritøkuni, og hava vit meir enn hálvtannaðhundrað skipanir koyrandi runt landið. Starvsfólkini eru elektrikarar, maskinmeistarar og forritarar.
Í høvuðsheitunum er talan um ventilatións- og hitastýringar, orkusparistýringar, brand- og roykspjellskipanir og ljósskipanir, ið vit framleiða og seta upp.
Klima
Torkilsvegur 15
360 Sandavágur
+298 333 555
klima@klima.fo


text:
Í apríl mánaða fer Turið Heinesen við einum bretskum liði hjá Operation Christmas Child til Namibia at býta skógvaeskjur út.
Alt arbeiðið í OCC í Føroyum verður gjørt sjálvboðið. Túrurin til Namibia er tó so mikið kostnaðarmikil, at tað hevði komið væl við, um onkur vildi stuðla við útreiðslunum.
Um ynski er at stuðla, ber til at flyta peningin á kontu í Betri banka 9181 - 1403917 og viðmerk ”Namibia”.
Kanska undrast onkur, hví "jólagávur" verða býttar út í apríl mánaða. Men í nøkrum londum tekur tað langa tíð at frakta og koma ígjøgnum tollin, so um pakkarnir skuldi verið býttir út á jólum, so høvdu vit verið noydd at samla teir inn um summarið. Børnini í t.d. Namibia leggja ikki í, um tey ikki fáa gávurnar á jólum, tí tey eru ikki von at fáa gávur.
Endamálið er tó at fortelja gleðiboðskapin um ta størstu gávuna, ið givin er, Jesus Kristus, og tann boðskapurin er viðkomandi alt árið.


text:
REGLUGERÐ
fyri bátahylin í Hovi.
Grein 1.
Bátahylurin í Hovi skal bert nýtast til smábátar í stødd upp til umleið seksæringar.
Bátarnir skulu vera heimahoyrandi í Hovi.
Grein 2.
Tá ynskt verður leigupláss í bátahylinum, skal skrivlig umsókn sendast kommununa um hetta. Í umsóknini skal gjølla uppgevast stødd á bátinum (longd og breidd) og harumframt møguligt navn og skrásetingar nummar.
Grein 3.
Tá umsóknin verður játtað, verður leigusáttmáli undirskrivaður, og tá fyrsta gjaldið verður goldið, fær leigarin eitt leigu nummar, sum er ogn hjá Hovs Kommunu, og hetta skal vera fest á bátin á sjónskum stað.
Grein 4.
Tað er ikki loyvt leigara at framleiga ella lána plássið til annan.
Um ikki brúk er fyri plássinum eina tíð av árinum, skal Hovs Kommuna hava boð um hetta, og Hovs Kommuna skal tá kunna leiga plássið til annan í hesum tíðarskeiði. Gjaldið í slíkum førum verður mánaðargjald roknað út eftir kostnaðinum í grein 5 og grein 14. Viðkomandi, sum hevur rættin til plássið, skal tó framvegis gjalda fult gjald.
Grein 5.
Tann til eina og hvørja tíð av Hovs Kommunu ásetta ársleiga skal verða goldin kommunuskrivstovuni innan 1. januar – frammanundan fyri hvørt árið.
Tann árliga leigan er í løtuni:
1.250 kr. árliga íroknað MVG fyri bátapláss upp til 2,00 m breidd.
1.875 kr. árliga íroknað MVG fyri bátapláss upp til 2,50 m breidd.
2.500 kr. árliga íroknað MVG fyri bátapláss upp til 3,30 m breidd.
Fyri hvørjar 10 cm, breiddin er omanfyri 3,30 m, verða goldnar 125 kr. íroknað MVG.
Um leigan ikki verður goldin rættstundis, ella leigarin ikki heldur tær fyri bátahylin ásettu reglur, hevur Hovs Kommuna rætt til at krevja leigumálið avtikið beinanvegin.
Tá bátur fær pláss í bátahylinum, skal gjaldast frá tí 1. í mánaðinum, plássið verður játtað.
Grein 6.
Bátar og aðrir tilhoyrandi ognarlutir hjá leigara, sum liggja í bátahylinum, eru fyri leigarans egnu ábyrgd.
Grein 7.
Ansast má væl eftir ikki at skaða portur, bummar og aðra útgerð í bátahylinum. Møguligir skaðar, ið verða gjørdir, má viðkomandi sjálvur endurgjalda.
Grein 8.
Tað er ikki loyvt at hava amboð, fiskireiðskap, tilfar, útgerð og annað tílíkt liggjandi í bátahylinum, men skal alt, har liggur, beinast burtur beinanvegin, annars verður tað beint burtur fyri eigarans rokning og ábyrgd.
Hvør leigari sær skal halda økið í bátahylinum innanfyri sítt bátapláss rudduligt og reint.
Grein 9.
Tað er strangliga bannað at koyra garnar, høvd o.t. á sjógv í bátahylinum. Somuleiðis er tað strangliga bannað at koyra olju, oljuúrdráttir og annað burturkast á sjógv.
Grein 10.
Bátaeigarar skulu síggja til at halda bátin lens, soleiðis at vandi ikki er fyri, at báturin fer undir og kemur at gera skaða á aðrar bátar og ognir hjá Hovs Kommunu.
Grein 11.
Bátar mugu ikki verða lagdir aðrastaðni í bátahylinum, enn í teir til endamálið gjørdu bátapláss.
Grein 12.
Sigling í bátahylinum skal fara fram við størsta varsemi og altíð við lítlari ferð.
Grein 13.
Leigarin hevur annars skyldu til at fylgja øllum boðum frá Hovs Kommunu viðvíkjandi viðurskiftum í bátahylinum.
Grein 14.
Um pláss er í bátahylinum, kunnu avbygdabátar fáa bátapláss.
Serligur sáttmáli kann gerast við eigarar av avbygdabátum, sum tryggjar teimum pláss í 10 ár. Afturfyri gjalda teir 27.500,- kr. í sáttmálagjaldi umframt leigugjald sambært grein 5.
Avbygdabátar, sum ikki ynskja pláss sambært serligum sáttmála, kunnu eisini fáa pláss.
Leigan fyri avbygdabátar, sum ikki ynskja pláss sambært serligum sáttmála, er 2.000,- kr. um mánaðin. Hetta er eisini galdandi fyri avbygdabátar, sum fáa pláss sambært grein 4.
Uppsagnartíðin fyri hovsbátar er 3 mánaðir og fyri avbygdabátar 1 mánaður, og minsta gjald fyri avbygdabátar er fyri 3 mánaðir.
Hovs Kommuna, tann. / 2018


text:
Árni Gregersen, ting.fo 21.02.2017 (13:22)
Sjey fólk send til hús á Fiskaaling
Fiskaling við Áir gevst nú at framleiða rogn til alingina.
Framleiðslan lønar seg ikki og føroysku alifyritøkurnar keypa rogn fyri tað mesta úrÍslandi.
Fyri starvsfólkini vil hetta at seks teirra eru søgd úr starvi, og ein, sum hevur veirð í tíðaravmarkaðum starvi ikki fær sina starvssetan longda.
Nevndarformaðurin Jan Mortensen, sigur at tey sjálvandi eru hørm um at hetta stigið var neyðugt at taka, men at FGiskaling heldur fram tið øðrum uppgávum. Millum annað er tað Fiskaaling, sum stendur fyri allari lúsateljing í Føroyum.
Harumframt verður eisini granskað við Áir
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Árni Gregersen, ting.fo 09.02.2017 (20:09)
Uttanlandsnevndin til Ísrael at vitja
Vanliga eru føstu nevndirnar hjá Løgtinginum á ferð uttanlands annaðhvørt ár.
Í morgin fer uttanlandsnevndin úr Føroyum til Ísraels at vitja. Á ferðini skulu føroysku tinglimirnir hitta umboð fyri ísraelskar myndugleikar, vitja í Ramallah og hitt tinglimir í ísraelska tjóðartinginum Knesset.
Nevndin er fimm dagar í Ísrael.
-Ísrael er eitt land, har nógv hendir og tað er eitt land, sum er í miðdeplinum í altjóða politikki, sigur Annita á Fríðriksmørk, forkvinna í uttanlandsnevndini. Hon leggur afturat, at hon heldur tað er av altstórum týdningi, at júst uttanlandsnevndin fær høvi at síggja , hvussu arbeitt verður uttanfyri landoddarnar.
Nevndin hevur fyrireikað seg til ferðina. Millum annað hava Tommy Petersen, sum seinastu árini hevur arbeitt í Ramallah og Heini í Skorini hildið fyrilestrar um viðurskiftini í Ísrael, fyri uttanlandsnevndini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jan Müller
19.05.2017 - 13:19
Oljan > Vinna & Tøkni > Orka
SEV bjóðar elkundunum samstarv, har elkundin fær møguleikan at gerast elframleiðari við egnum smáverkum. Serliga áhuagvert verður at síggja, hvussu sólpanelir hjá kundunum kunnu muna á grønu kósini sigur SEV í kunningarskrivi um orkustevnuna, sum læt upp í høllini á Hálsi í morgun. Hetta er triðju ferð skipað verður fyri slíkari orkustevnu, har nógvar ymsar fyritøkur og felagsskapir luttaka umframt at framløgur verða hildnar. Tað er "Advent Events Management", sum skipar fyri tiltakinum.
Í framtíðini kann elkundin síggja seg sjálvan sum ein elframleiðara, ið bæði kann framleiða elorku til egna nýstlu og selja hana inn á netið hjá SEV. Kundin verður sostatt ein “prosumer”, sum hetta hugtakið eitur á enskum. Eitt hóskandi føroyskt heiti kundi verið ein “elfelagi” – tað er ein, sum samstarvar við elveitaran um bæði framleiðslu og nýtslu. SEV boðaði frá hesum framtakinum á grønu kósini, tá ið Orkustevnan læt upp fyrrapartin.
- SEV vil fegið bjóða kundunum hendan møguleikan, sum kann spara tí einstaka húsaraldinum pengar, tí kundin fær høvið at selja elorku inn á netið hjá SEV. Sostatt minkar samlaða elrokningin hjá einum “elfelaga”, sigur Hákun Djurhuus, stjóri í SEV .
Hann vísir eisini á, at slíkt samstarv og samspæl við kundarnar kann hava ein týðandi leiklut í arbeiðinum at gera Føroyar grønar á landi í 2030.
- Vit bjóða kundunum við í arbeiðið á grønu kósini, og tað skuldi eisini økt um ognarkensluna í stóru verkætlanini at gera Føroyar grønar í 2030. Øll eiga SEV, har vit altíð hava lyft í felag, og vit ynskja eisini, at øll hava hug at fylkjast á grønu kósini. Saman standa vit sterkast, staðfestir Hákun Djurhuus, stjóri í SEV.
SEV hevur mælt til at broyta treytirnar fyri at binda í elnetið, so at kundarnir kunnu útvega sær smáverk – t.d. sólpanelir á einari húsatekju, smá vatnorkuverk og smærri vindmyllur.
Smáverk eru verk, sum hava ein mátt á í mesta lagi 11 kW. SEV hevur gjørt nýggjar tekniskar treytir til slík verk, sum skulu lúkast fyri at binda í netið. Harumframt skulu sjálvsagt allar ásetingar í elveitingarlógini og onnur myndugleikakrøv lúkast.
- Royndir eru áður gjørdar við sólorku í Føroyum, og nú meta vit, at tíðin er búgvin, at vit fáa sólorkuna at gera veruligan mun serliga um summarið, tá mest verður brúkt av olju, tí lítið er av vatni og vindi hetta tíðarskeiðið, sigur Hákun Djurhuus, stjóri í SEV.
Nýggja skipanin, har elkundin kann gerast elframleiðari – ein “elfelagi” – fer væntandi at virka longu komandi heyst.


text:
Eitt skeiklað samfelag
Nýggjastu kanningarnar hjá Alamannverkinum og Pedagogfelagnum vísa at arbeiðsumhvørvið ikki er nóg gott.
Hví eru tað so nógv fólk sum ikki trívast? Hvat er tað sum er trupulleikin?
Nógv fólk liva við strongd, tey hava tað trupult og tað hevur ávirkan á arbeiðsplássi, tey sum eru rundanum hesi fólkini og teirra børn. Tey gerast partar av einum trupulleika, sum vit mugu gera nakað við.
Tað stendur væl til í Tórshavnar kommunu, var yvirskriftin á Portalinum. Útsøgnin var grundað á, at kommunan eigur nokk av peningi. Nei tað stendur ikki væl til í Tórshavnar kommunu, tá fólkið í býr her, ikki hevur tað nóg gott.
Hvar eru tey menniskjaligu virðini í okkara samfelag? Og er tað tað einasta sum skal til fyri at tað skal ganga gott í Tórshavnar kommunu, at vit kunnu keypa tað sum vit ynskja okkum?
Tað eru nakrar broytingar sum mugu gerast, fyri at kósin skal broytast. Vit skulu ikki hava eitt sjúkt samfelag, men eitt sunt samfelag har fólk trívast og hava tað gott, tí kunna vit ikki bert hugsa um pening til at byggja og keypa ting fyri. Vit mugu raðfesta pening til at skapa góðar karmar til, at fólk trívast og hava tað gott. Vit kunna ikki skúgva trupulleikan til viks og koyra ahead við fulldrøn á kassan, uttan at hyggja hvørki til høgru ella vinstru. Vit mugu hyggja útum okkum sjálvi, og at teimum sum vit hava rundan um okkum, og gera nakað við teir trupulleikarnar, sum vit hava í okkara samfelag.
Góð planlegging skal til, planlegging av umstøðum, sum skapa trivna bæði á arbeiðsplássum og fyri øll. Vit skulu fyribyrgja og skapa góð umhvørvi at vera í, og tað má arbeiðast við at skapa eitt gott arbeiðsumhvørvi, soleiðis at vit fyribyrgja strongd, sjúku v.m. vit skulu heldur vera fyrivarin enn eftirsnarin.
Birita Arge
Valevni fyri Framsókn.


text:
Rennihjól, rulliskoytur, rennifjøl og segboard
Rennihjól og rulliskoytur
Koyrir tú at rennihjóli ella rulliskoytum, skalt tú fylgja somu reglum sum fólk til gongu. Tað merkir, at tú skalt koyra á gongubreytini. Tú fært lættliga nógva ferð, so vís fólki til gongu eyka atlit. Koyr hóvliga og ber so í bandi, at tú altíð fært bremsað í góðari tíð.
Rennifjøl og segboard
Tað er hvørki loyvt at koyra á rennifjøl ella segboard (eisini rópt airboard ellar hoverboard) í ferðsluni.
Eitt segboard hevur tvey hjól og líkist eitt sindur eini rennifjøl. Tað hevur elektriskan motor, kann koyra upp í 20 km/t og tú stýrir við tíni javnvág og likamsvekt.
Tað er bert loyvt at brúka rennifjøl og segboard á privatum øki ella á økjum, sum eru gjørd til hetta endamál. Ikki er loyvt at brúka tey á gongubreyt, súkklubreyt ella á vegnum.


text:
Han-ríkið
Han-ríkið (Kinesiskt: 漢朝; pinyin: Hàn cháo) var tað annað keisararíki í Kina, avloysti Qin-ríkið (221–207 á.Kr.) og síðani kom tíðarskeiði Trý Kongsríki (220–280 E.Kr.). Han-tíðin fevnir um fýra øldir og verður mett at vera eitt gylt tíðarskeið í søgu Kina.[4] Til í dag rópar stórsti fólkabólkurin í Kina seg fyri Han-fólkið, hesin etniski bólkurin er tann allarstørsti í Kina. Tey nevna eisini kinesiskir bókstavir fyri Han-bókstavir.[5] Han-ríkið varð stovnað av uppreistrarleiðaranum Liu Bang, ið eftir deyða sín er kendur sum Keisari Gaozu av Han, og varð avbrotið av Xin-ríkinum (9–23 AD) av fyrrverandi regentinum Wang Mang. Hetta stjórnarloysið býtir Han-ríkið sundur í tvey tíðarskeið: Vestara Han ella Fyrrverandi Han (206 á.Kr. – 9 e.Kr.) og Eystara Han ella Seinna Han (25–220 e.Kr.).
Keisarin var ovast í Han samfelagnum. Hann stjórnaði stjórnini, men deildi valdið við aðalin teir útnevndu ráðharrarnar, ið fyri tað mesta komu frá teimum lærdu úr lágaðalstættini. Han-ríkið var býtt sundur í øki, ið vóru beinleiðis stýrd av mið-stjórnini. Tey nýttu harvið eina nýhugsan, ið varð arvað frá Qin og kend sum Kommandarí, og eitt ávíst tal av lutvíst sjálvstýrandi kongsríki. Hesi kongsríki mistu við tíðini alt sjálvræði, serliga eftir Uppreisturin av teimum Sjey Statunum. Frá stýrinum hjá keisara Wu og frameftir, stuðlaði kinesiski rætturin alment Konfusionismuni innan útbúgving og í rættarpolitikki, sameint við kosmologi hjá teimum seinnu vísindafólkunum sum t.d. Dong Zhongshu. Hesin politikkur vardi við líka til Qing-ríkið fall í 1911 e.Kr.
Han-ríkið var ein øld við fíggjarligari framgongd, og har var ein týðandi vøkstur í peningabúskapinum, ið byrjaði undir Zhou ríkinum (uml. 1050–256 á.Kr.). Myntirnar, ið vóru útgivnar av miðfyrisitingini í 119 á.Kr., vóru verandi standard myntir í Kina fram til Tang ríkið (618–907 e.Kr.). Fyri at fíggja herferðir og byggingina av nýliga vunnum økjum, ognartók stjórnin tann privata salt og jarn ídanaðin í 117 á.Kr., men hesar ognartøkur vóru avtiknar undir Eystara Han tíðarskeiðnum.
Keisarar í Han-ríkinum[rætta | rætta wikitekst]
Qin Shi Huangdi, fyrsti keisari av Qin, var tann fyrsti kinesiski regenturin ið tók tittulin huangdi ella "keisari". Tann at byrja við so framburðarríki av teimum ið bardust um valdið eftir at Qin fall, Xiang Yu, hevði sjálvur tikið sær tittulin bawang, "yvirkongur", men Liu Bang og allir stjórnarleiðarar eftir hann, brúktu tittulin keisari.
Listin niðanfyri vísir stjórnarárini og teir keisrar ið stýrdu, við heiðursnøvnum ið teir eru kendir við eftir deyða teirra.
Keldur[rætta | rætta wikitekst]
- ↑ "MAPPING HISTORY WORLD HISTORY", Dr. Ian Barnes.ISBN 978-1-84573-323-0
- ↑ Turchin, Peter; Adams, Jonathan M.; Hall, Thomas D (December 2006). "East-West Orientation of Historical Empires". Journal of world-systems research 12 (2): 219–229. ISSN 1076-156X. Retrieved 12 August 2010.
- ↑ Nishijima (1986), 595–596.
- ↑ Zhou (2003), 34.
- ↑ Schaefer (2008), 279.


text:
Orð: Jóhannes Holm Jacobsen
Lag: Ira D. Sankey
1. Takk, Jesus, fyri, tú meg hevur favnað
við tínum náðiríka kærleika!
Og skjótt, so skal eg ævigt hjá tær havna
og syngja betur prís um náðina.
2. Takk, Jesus, fyri, at tú vildi ganga
hin tunga, tronga veg á foldum her
og so til síðst á krossi negldur hanga!
Men sigursróp títt var: Tað fullgjørt er!
3. Takk, Jesus, fyri tína fríu náði
og kærleikan, ið helt tær krossi á!
Ei her á jørð eg nóg nógv takkað fái,
men betri prís í Himli skalt tú fá.
4. Takk, Jesus, fyri, tú meg trygt her leiðir,
inntil eg frelstur foldum fari frá!
Tín, Jesus, æran er og allur heiður,
at eg av náði tær skal búgva hjá!
5. Takk, Jesus, fyri, at á veg eg eri
til staðin, sum av krystal bygdur er!
Og allar ævir tá hjá tær eg veri
og takki betur, enn eg dugdi her.
6. Halleluja eg tá skal glaður syngja,
tá eg við børnum tínum savnast skal
í Himlinum, har eingin sorg skal tyngja,
lovsongurin tá betur ljóða skal.


text:
Gisting við atgongd til køk
Møguleiki er at leiga sær íbúð ella kamar í Fuglfirði.
Íbúð/hús ella kamar, men hava tað til felags, at atgongd altíð er til køk og wc/brúsu, eisini eru uppreiddar sengur/sovisofur og handklæði við í prísinum.
Prísirnir eru ymiskir, tí atlit verður tikið til, um tað eru sengur ella sovisofur vit tosa um.
Legg til merkis
Í seinast lagið 5 dagar eftir at vit hava játtað tær gisting, skulu vit hava móttikið peningin. Lat okkum hoyra, um annað ger seg galdandi, annars verður bíleggingin strikað..
"Check in" er frá kl. 13 og um annað ikki er avtalað, so er "check out" kl. 11.
Legg til merkis: minsta gjald er fyri 2 nætur
Bílegg íbúð ella hús niðanfyri.


text:
Burturkast - Umhvørvispláss
Umhvørvisplássið við Streymin er opið:
mánadag er stongt
týsdag, hósdag og fríggjadag 14.00-16.00
mikudag 14.00-18.00
leygardag 13.00-17.00
Umhvørvisplássið í Tjørnuvík er opið:
hósdag 15.00-19.00
leygardag 13.00-17.00
Umhvørvisplássið við Gjógv er opið:
hósdag 15.00-17.00
Umhvørvisplássini taka bert móti burturkasti frá vanligum húsarhaldi. Alt rusk, sum kemur á umhvørvisplássið, skal vera rætt skilt.
Virki, handlar og aðrar fyritøkur hava onga atgongd á umhvørvisplássunum. Her verður víst til IRF, tlf. 414243.
Ein bingja, ið er merkt "Dugni-Endurnýtsla" er sett á Umhvørvisplássið, har borgarar í Sunda kommunu kunnu lata lutir til endurnýtslu.
Fyri byggitilfar sum verður latið til Umhvørvisplásið, skulu gjaldast 180 krónur fyri rúmmeturin. Tá byggitilfarið verður latið til Umhvørvisplássið, verður seðil útflýggjaður, sum vísir nøgdina. Rokning verður send tí, sum hevur latið Umhvørvisplássinum byggitilfar til burturbeiningar.
Brennistøðin á Hagaleiti tekur bert ímóti burturkasti, sum loyvi er givið til frammanundan.
Net skal vera spent yvir burturkast, sum verður koyrt í opnum lastum. Allir lutir skulu vera smærri enn 100 x 50 x 50 sentimetrar. Tó skulu timburstokkar vera stytri enn 50 m.
Papp, bildekk, trolnet, gørn og plaststórsekkir skulu endurvinnast. Nærri verður avtalað við IRF á tlf. 414243, irf@irf.fo.


text:
23. Des 2016
Vit ynskja øllum eini gleðilig og friðsæl jól og eitt av Harranum vælsignað nýggjár.Takk fyri 2016! 3 ...
13. Des 2016
Í dag er 13. december og tað merkir Luciagongd.Børnini hava verið á Mørkini í morgun og gingið Luciagongd á øllum deildunum.Tað var so fitt og friðsælt.Eisini fingu børn høvi til at vitja og heilsa uppá onkrum sum tey kendu og muss og klemm frá...
12. Des 2016
Í morgin koma Danny og Páll frá Danny the Veetos at hava konsertir við Kráir og við Margáir.Konsertin við Kráir byrjar kl. 14.00 og við Margáir kl. 15.00.Konsertirnar eru fyri børnum við tilknýti til Dagst. við Kráir.Høvið verður at keypa fløguna við...
08. Des 2016
Vælkomin til jólaløtu við Margáir fríggjadagin 16. december kl. 16.00.Jólaløtan er fyri børnunum og familjum teirra og vælkomin til at bjóða ommu abba við!Vit fara eins og undanfarin ár at pynta við ljósum, stóra vakra jólatrænum og seta pall upp.Vit fara at hugna...
07. Des 2016
Jólaløtan verður við Margáir fríggjadagin 16. december kl. 16.00.Í ár kemur Rakul Ró at syngja saman við okkum. ...
23. Nov 2016
Vit gera altíð okkurt burturúr yvirumferðini hjá børnunum. Tað vil siga tá børn fara úr vøggustovu í barnagarð ella sum her, tá børn fara úr barnagarðinum til Margáir.Ein heystardag verða børnini boðin í barnagarðin eftir kuffertinum. Henda dag vitja tey aftur á barnagarðstovuni og...
22. Nov 2016
Hvønn mánadag seinnapart frá kl. 12.45, fara tey børn sum hava aldur til skúla komandi summar, yvir í skúlan at fáa undirvísing. Tað er Marita sum er lærari í skúlanum sum fer at læra børnini skúlasið og undirvísa úr bókini Rokning 1 a, grundbók....


text:
Um tú hevur verið ella búð í London, er tað sannlíkt at fyrsti parturin av yvirskriftini als ikki kemur sum nakað stórvegis sjokk. Camden ER kul. Serliga Camden Market. Stuttligt at ganga og mala har og finna alskyns manerer og lutir og klæðir og plátur og gadgets í teim ymsu básunum.
Orsøkin til at eg brádliga fekk slíkan hug at endurtaka nakað, ið nógv helst vita (tó at summi kanska ikki vita tað enn, og tað er jú ein góð orsøk til at gera vart við tað!), er at eg herfyri fekk endur-staðfest hvussu kul Camden og serliga økið kring Camden Market er.
Fyri kortum vóru vit ávegis til oydnað Siciliu* har suðuri í Italia, og ferðaðust umvegis London, har vit gjørdu ein svipp framvið Camden Market. Nú er tað jú einafer soleiðis, at ein viðhvørt gongur og ynskir sær ávís ting, og tíðum kann ein ganga leingi og ynskja sær tingini. Tvey ting, ið eg havi ynskt mær nú í eina tíð, eru;
1. Eitt vinyl eintak av triðju plátuni hjá týska krautrock bólkinum NEU!
Eigi tvær tær fyrru, og eftirsum bólkurin einans gav tríggjar almennar plátur út afturi í 70'unum, og allar eru góðar, vildi eg gjarna eiga tí triðju eisini. NEU! og krautrockur sum heild hevur ongantíð verið sovori sum skammríðir nakrar hittlistar, men er nokk meira tónleikur, ið fangar tey sum eru forvitin og uppsøkjandi eftir tí meira esoteriska. Krautrockur kann tó harðliga viðmælast til øll, ið tíma tað. Bólkar sum NEU!, Can, Tangerine Dream, Kraftwerk, Faust, Cluster og Harmonia umboða eitt sera spennandi tíðarskeið í rock tónleikinum, ið gevur ein frískan, týskan (ha!) vinkul uppá hetta tey rópa rock og rull; eitt mentanarfyribrigdi sum jú í rættiliga stóran mun hevur gingið fyri seg í USA og Onglandi.
Eg havi leitað eftir teirri triðju plátuni hjá NEU!, ið stutt og greitt eitur "NEU! 75" (hon var útgivin í 1975) nú í eina tíð, men havi ikki funnið hana her í Keypmannahavn.
Eitt stuttligt ting við hesi plátuni er annars, at teir báðir Michael Rother (guitar o.a) og Klaus Dinger (trummur o.a), ið mannaðu NEU!, vóru vornir listarliga ósamdir áðrenn teir fóru í holt við plátuna, og gjørdu tí av at teir skuldu standa fyri hvør síni helvt av plátuni; Michael Rother stóð tískil fyri teirri synthesizer og ambient orienteraðu síðu A, meðan Klaus Dinger stóð fyri teirri meiri skitnu, rock og proto punk orienteraðu síðu B.
2. Eitt par av reyðum Converse All-Stars skóm.
Converse All Stars skógvar eru ólukksáliga behagiligir at ganga í, síggja snøggir út og eru nokkso slítsterkir eisini. Eg havi í eina tíð ynskt mær eitt par av reyðum lágum All Stars. Eftirsum eg brúki nr 47 í skóm, sum er í størra lagi, so er tað als eingin sjálvfylgja at handlar liggja inni við einum reyðum pari til mín. Í DK havi eg so ikki funni nakað par í longri tíð.
Í Camden skuldi søgan tó vísa at vera ein heilt onnur; í fyrsta plátuhandlinum eg gekk inn í, sá eg einki annað enn "NEU! 75" í sýnisglugganum uttanfyri! Og hon kostaði ikki meiri enn 10 pund. Sum er eitt sindur meir enn 80 kr ella har á leið. Gjørdi við øðrum orðum kvetti.
Aftaná keypta vinyl gongur leiðin víðari og í allar, allar fyrsta skógvahandlinum eg gangi inn í, beri eg eyga við eitt par av reyðum Converse All-Stars, ið síggja mistonkiliga nógv út til at vera std. 47. Eg kanni málið, royni skógvarnar og rætt er; teir sita sum fótur í hosu (óuppfinnsamur, men í hesum høpi stak hóskandi metaforur).
Skógvarnir kostaðu 35 pund (einar 300 kr) og tað er ikki verðins bíligast, men tó næstan helvtina minni enn hvat teir høvdu kosta í DK.
So eftir 10 minuttum vóru heili tvey ting at strika út á ynskilistanum, og eg kundi enn einafer staðfesta at ja; Camden er kul.
At enda tvey løg av "NEU! 75". Fyrst eitt av síðu A, ið Michael Rother stóð fyri:
...og síðani eitt av síðu B, ið Klaus Dinger stóð fyri:
*veit ikki um tað skal vera við C ella við S á føroyskum? Sicilia? Sisilia? Ein av meira kreativu "før-ismunum" er annars "Sikiloyggj"! Tað stendur mær vitandi í onkrari føroyskari atlas.
9/25/09
9/8/09
Tveir sangir í einum!
Nýggja plátan hjá Mew, ið ber margháttligt langa heitið No More Stories Are Told Today I'm Sorry They Washed Away // No More Stories The World Is Grey I'm Tired Let's Wash Away, er rættiliga kul. Djørv. Og kul.
Eitt áhugavert og kul ting á plátuni, sum eg akkurát havi funnið útav/lagt merki til, er at fyrsta lagið "New Terrain" eisini er eitt ANNAÐ lag ("Nervous"), um tað verður spælt aftur eftir! Stuttligt hugskot, og tað riggar eisini!
Lurta eftir "New Terrain":
Sangurin verður spældur "in reverse" og vupti: "Nervous":
Nokkso stuttligt. So kann ein sjálvandi fara at kjakast um hvør besti sangurin er!?!
Eitt áhugavert og kul ting á plátuni, sum eg akkurát havi funnið útav/lagt merki til, er at fyrsta lagið "New Terrain" eisini er eitt ANNAÐ lag ("Nervous"), um tað verður spælt aftur eftir! Stuttligt hugskot, og tað riggar eisini!
Lurta eftir "New Terrain":
Sangurin verður spældur "in reverse" og vupti: "Nervous":
Nokkso stuttligt. So kann ein sjálvandi fara at kjakast um hvør besti sangurin er!?!
Posted by Knút at 1:36 AM No comments:
Labels: á føroyskum, Mew, Rock, Viðmæli
Subscribe to: Posts (Atom)


text:
Orðtøk Sálomons
Orðtøkini eru uppbygd av fleiri smáum orðtøksøvnum. Nær, tey eru sett saman, veit eingin við vissu. Nógvir halda á døgum Ezekia (7. øld f.Kr.), tá ið talað verður um menn Ezekia í 25. og 29. kap. Aðrir halda, at Orðtøkini eru vorðin sett saman eftir útlegdina. Bókin eitur á hebraiskum Misle, ið er Misle Salomo, stytt "Orðtøk Sálomons". Í Septuaginta verður hon stutt og greitt nevnd Paroimiai, ið merkir "Orðtøkini". Bókin er skrivað av Sálomon.
Orðtøkini eru meginpartin um lívsvísdóm, vunnin úr lívsroyndum. Vanligt var í Eysturlondum, og annars í nógvum øðrum mentanum, at mynda ein tílíkan lívsvísdóm við fáum, fyndigum orðum, sum seinni vórðu savnað og fingu heitið vísdómsbókmentir. Á mangan hátt eru tey ógvuliga allmennilig. Tey royna ikki at loysa tilverunnar gátur, men veita ráð, lívsreglur og áminningar til dagliga lívið.


text:
Biblian vs. mínari bókareol
Heimasíðan hjá Gudloysi varð um mánaðarskfiti apríl-maj 2013 strikað av Spacetown.org uttan ávaring. (Les nærri frágreiðing her.) Neyðugt var tískil at flyta til ein nýggjan netvert og at endurstovna síðuna frá einum gomlum trygdarriti. Tíverri mistu vit onkrar bloggupostar og tilhoyrandi viðmerkingar. Hesin blogguposturin varð endurstovnaður 17. juni 2013 frá John Ivari sjálvum, tí hann sum tann einasti gudloysingurin her ikki lítir á náðina hjá Guði (og Google) til at fáa burturmist dáta aftur. Tíverri er ikki gjørligt at endurstovna viðmerkingarnar. Vit her á Gudloysi eru framvegis ímóti at strika viðmerkingar, men tað sama kann ikki sigast um Spacetown. – Heini Reinert, skrivari
Bíblian er, líkamikið hvussu man hyggur at tí, ein samling av teimum grundleggjandi tekstunum sum kristindómurin byggir uppá. Tey flestu fólkini eg fylgdist við, tá eg enn var kristin, høvdu ikki lisið bíbliuna, ella høvdu ikki skilt tað tey høvdu lisið. Teir flestu ateistarnir eg kenni í dag, mistu alt fyri kristindóminum, tí at teir rent faktiskt settu seg niður at lesa bíbliuna. Tað var akkurát tað sum gjørdi at eg misti trúnna eisini. At lesa bíbliuna sum var hon ein og hvør onnur bók, taka søgurnar til eftirtektar, hugsa um boðskapin aftanfyri tí og hugsa um hvør hevði skrivað søguna og nær. Stutt og greitt: Keldukritikkur.
Eg eri sannførdur um, at menniskja í 21. øld ikki kann brúka bíbliuna til nakað sum helst ítøkiligt. Øll tey tingini í bíbliuni, ið lýsa eitthvørt á ein vakran hátt, ella tala til aktuellu lívs-støðuna hjá onkrum einstøkum lesara uppá ein fyrimyndarligan máta, mótviga ikki øllum tí ørskapinum ið stendur har, ið betemt ikki hoyrir nakrastaðni heima í einum modernaðum samfelagi.
Eg havi avgjørt at gera eitt lítið eksperiment. Eg havi genererað nøkur tivlidarlig tøl á telduni hjá mær (spyr endiliga hvussu) og tulkað tølini sum síðutal og linjunummar. Eg taki nú bíbliuna og onkra aðra tilvildarliga bók av hilluni og blaði upp á sama síðutal og hyggi á somu linju í báðum bókum, fyri at síggja hvørt bíblian hevur nakað betri at fortelja mær, enn nøkur onnur bók á hilluni. Eg fari at royna at viðfara tekstirnir líka kritiskt og líka analyserandi, uttan at subjektivisera. Tær bøkurnar ið bíblian skal samanberast við eru valdar av tilvild. Eg haldi eg veit hvat hetta fer at enda við, men vit royna:
1. Brotið: Dante’s Purgatorio, síða 165, linja 4:
“Now you can plainly see how deeply hidden / thruth is from scrutinists who would insist / that every love is, in itself, praiseworthy; / and they are led to error by the matter / of love, because it may seem – always – good; / but not each seal is fine, although the wax is.”
Rithøvundurin: Hetta er frá tí ensku umsetingini hjá Allen Mandelbaum av italiensku bókarøðini “The Divine Comedy” ið fevnir um tríggjar samlingar av sonettum; “Inferno”, “Purgatorio” og “Paradiso”, skrivað av Dante Alighieri ímillum 1307-1308. Dante, ið upprunaligani var frá Firenze, skrivaði hesa røðina av sonettum ímeðan hann sat í eksil, orsaka av at hann, sum magistratur í Firenze, hevði tikið eina avgerð um at bannað politiskt “svørtum” politikarum frá at stíga inn í eitt leiðarastarv. Tá so “teir svørtu” tóku yvir Firenze, bleiv Dante sendur í eksil og hóttur við at blíva dripin um hann vendi aftur. Bókin: “Purgatorio” er næsta bókin í sonnet-røðini, og fylgir Dante sjálvum, ið verður leiddur ígjøgnum tað sum er kent sum “skers-eldurin” ella “skærsilden” (danskt) har øll tey deyðu ið hvørki fara til himmals ella helviti, enda. Dante er ikki deyður, men verður vístur runt av einglinum Virgil, sum í fyrru bókini “Inferno” leiddi hann ígjøgnum helviti.
Samanhangur og týdningur: Virgil fortelur Dante í hesari sonnettini (nr. 18) um at kærleiki er rótin til alt ónt, eins og tað er rótin til alt gott. Guð hevur skapt sálina soleiðis at hon er drigin at øllum ið er vakurt. Tá ið vit síggja okkurt okkum dámar, skapar sinnið eina ideélla mynd av hesum, soleiðis at tað vit síggja og tráa eftir, er í veruleikanum ikki eitt veruligt ting í tí materiella heiminum, men heldur ein illusión. Tá okkara sál hevur “vent sær ímóti tí” og ger tað ofta, verður tað nevnt kærleiki. Tað verður greitt frá hvussu menniskja ikki veit av, at viljin til at elska er tess størsta tráan og tí skal man ikki síggja upp til ella hyggja niður á tað evnið í menniskjanum. Men evnini hjá menniskjanum at meta um hvat er rangt og rætt, tess fríi vilji er nakað at síggja upp til. Soleiðis hevur menniskjað evnini til at tráa eftir mongum tingum í senn, men eisini evnini til at kontrollera hesari tráan.
Hvat sigur bíblian?
Brotið: Bíblian, Gamla Testamenti, síða 165, linja 4:
“v34. Og teir settu hann fastan; tíi einki serskilt boð var givið um, hvat ið gerast skuldi við hann. / v35. Tá segði HARRIN við Móses: “Hasin maður skal lata lív; øll samkoman skal steina hann uttanfyri tilhaldið!” ”
Well this is awkward.
Rithøvundurin: Hetta er úr Victor Danielsens týðing av tí heilagu bíbliuni, frá 1949. Victor Danielsen var ein føroyskur bíbliu-umsetari og missionerur hjá Plymouth brøðrasamkomuni. Hann var útbúgvin lærari og var úr Søldafirði. Tað kann nevnast at týðingin stavar ikki frá hebraiskum, men øðrum modernaðum málum. Man veit ikki hvør hevur skrivað fjórðu Mósebók.
Bókin: Tekstbrotið kemur úr fjórðu Mósebók ella “Numeri” sum merkir tal, tí bókin inniheldur uppteljingar av ísraelittinum í oyðimørkini. Bókin fortelur um búsetingina, ferðina og rutuna Ísraellittarnir tóku ígjøgnum oyðimørkina leidd av Mósesi. Bókin strekkir seg yvir ottaogtredivu ár og tíggju mánaðar. Akkurát hetta petti í fjórðu Mósebók ið fevnir um kapitul 13 til 15, verður av jødum nevnt Sclach ið merkir “at senda”. Hesin parturin fortelur um hvussu ísraelittarnir hava búsett seg í oyðimørkini, senda skótar út og fáa at vita lógirnar um offurgávur til Guð. At enda hoyra vit um mannin ið savnaði brenni saman á sabbatinum og varð steinaður til deyðis.
Samanhangur og týdningur: Her er egentliga ikki so nógv at fortelja um samanhangin, annað enn tað, at Guð vildi hava at sabbatturin (leygardagur) varð hildin heilagur og at man skuldi hvíla tann dagin. Tað var ein av teim tíggju boðunum ið Móses fekk frá Guði á Sinai fjallinum. Man kann ímynda sær at har ikki er nógv brenni at finna úti í oyðimørkini, so maðurin hevur allarhelst bara gingið og savnað pinnabrenni saman. Ísraelittarnir fangaðu hann, spurdi Móses hvat tey skuldi gera við hann, tí tey vistu bara at tað var ímóti lógini, ikki hvat straffurin var. Móses fekk síðani boð beinleiðis frá Guði um at hann skuldi steinast.
2. Brotið: På Hedningers Vis – Om magi, hekseri og hekse, síða 82, linja 23:
“Et barn i den alder opfatter nemlig sig selv som omnipotent, det vil sige, at det mener at skabe verden omkring sig, at være årsag til alt, hvad der hænder i den, og derfor også ansvarlig for alt.”
Rithøvundurin: Danin úr Aarhus, Poul Otto Andersen er cand.mag. við fakunum støddfrøði, alisfrøði, evnafrøði og stjørnufrøði. Haraftrat er hann vísundasøguligur mag.scient. Føddur í 1930 í Karlslund, sonur sóknarprest Otto Andersen.
Bókin: Poul O. Andersen skrivaði hesa lærubókina í 1998, við tí endamáli, at kortleggja alt heksa- ella gívra-fenomenið við religións-søguligum og teologiskum sjónarmiðum saman við tí grundleggjandi náttúruvísindarliga sjónarmiðinum.
Samanhangur og týdningur: Brotið kemur úr einum kapitli ið eitur “culpabilisering”. Hetta er eitt hugtak ið Andersen velur at leggja fram, fyri at lýsa hansara tankar viðvíkjandi teimum tekstunum ið siga, at heksirnar hava viðgingið at tær eru heksir. Culpabilisering kemur af latínska orðinum “culpa” ið merkir at vera sekur. Hugtakið verður greitt frá við einum 2-3 ára gomlum barni sum dømi. Um hetta barnið fær ein lítlabeiggja ella lítlasystir, so verður tað beinavegin kapping um uppmerksomheit og kærleika frá foreldrunum. Tað eldra barnið kann verða so jaloux, at tað enntá kann finna uppá at ynskja hitt barnið deytt. Um tað yngra barnið doyr av einari ella aðrari orsøk, fer tað eldra barni føla sekan. Síðani kemur sitatið: “Et barn i den alder….” Í ymsum samanhangum, kann hetta fenomenið eisini vísa seg í vaksnum fólkum og tískil meinar Andersen, at culpabilisering kann hava verið orsøkin til at heksirnar hava “viðgingið” at tær eru heksir. *
Hvat sigur bíblian?
Brotið: Bíblian, Nýggja Testamenti, síða 82, linja 23:
“v7. – um tá hin svarar innanfyri: “Ger mær ikki ónáðir! Dyrnar eru longu stongdar, og bæði eg og børn míni eru løgst; eg kann ikki fara upp aftur og fáa tær tað!”
Rithøvundurin: Aftur úr týðingini hjá Victor Danielsen. Granskarar eru ikki samdir um hvørt hendan bókin, Lukasar evangelii, er skriva av tí sama rithøvindinum sum hevur skrivað Apostlasøguna nevnliga Lukas. Rithøvundurin er í øllum førum dulnevndur. Lukas var upprunaligani úr Antioch í Syria, var lækni og lærusveinur hjá Paulusi. Tað sigst av mongum kristnum at hann doyði ein martyrur, men prógvini fyri hesum eru vantandi.
Bókin: Lukasar evangelii er tað triðja og longsta av teimum fýra evangeliunum. Tað lýsir Jesusar lív, prædikur, hendingarnar frá hansara føðing til hansara himmalferð.
Samanhangur og týdningur: Jesus hevur akkurát lært lærusveinarnar at biðja, serliga faðir vár, men generalt tað at biðja. Hetta er so ein samanbering við hvussu tú skalt taka tað, um Jesus/Guð ikki svarar tær beinavegin. Tann ið svarar innanfyri, er tann fitti grannin ið tú altíð kann heita á, um tú til dømis manglar ein breyðbita. Men í hesum førinum bankar tú uppá aftaná øll eru farin í song, og hann tímur ikki upp aftur fyri at geva tær breyð. Man sigur altíð, at man kann tulka alt sum stendur í bíbliuni uppá fleiri mátar, men hetta sigur beint út, at harrin ikki altíð orkar at svara tínum bønum. “Tak tað sum um tú bankar uppá aftaná øll eru farin í song. Kom aftur í morgin”, er tað sum eg fái burturúr tí. Tí tað er tað sum stendur har.
3. Brotið: Kabalgátan, síða 23, linja 7:
“Tað hendi, beint áðrenn abbi fór, men hon visti ikki av tí, fyrr enn fleiri vikur eftir, at hann var farin.”
Rithøvundurin: Jostein Gaarder er føddur í 1952 í Oslo. Hann undirvísti í heimspeki og bókmentum í Bergen, áðrenn hann sjálvur bleiv rithøvundur. Hann hevur vunnið fleiri virðislønir fyri sínar bøkur og Kabalgátan varð kosin besta barna- og ungdómsbók í Noregi í 1990.
Bókin: Bókin snýr seg um ein faðir og ein son, ið ferðast ígjøgnum Europa fyri at finna konu og mammu teirra. Ígjøgnum søguna, verða nógvar aðrar søgur fortaldar ið allar hava okkurt við hvønn annan og veruleikan at gera.
Samanhangur og týdningur: Akkurát hetta brotið er frá, tá pápin fortelur soninum um hvussu mamma hansara (omma drongin) forelskaði seg í einum týskum hermanni undir øðrum heimsbardaga, og hvussu hon ikki uppdagaði at hon var við barn, fyrrenn hann var farin í kríggj ímóti russarum og aldrin kom aftur. Pápin fortelur víðari um hvussu hesin týski hermaðurin var pápi hansara (abbi drongin) og at mamman (omma drongin) bleiv illa viðfarin av øðrum Noregsmonnum eftir kríggið, tí teir funnu útav at hon hevði ligið við einum nasisti.
Hvat sigur bíblian?
Brotið: Bíblian, Gamla Testamenti, síða 23, linja 7:
“v10. – Síðani tók tænarin 10 av kamelum harra síns og fór avstað; og við sær hevði hann alskyns dýrabarðar gávur frá harra sínum; hann helt avstað og tók leiðina til Áram-Naharajim, til bý Nakors.”
Rithøvundurin: Týðinging hjá Victor Danielsen. Úr fyrstu Mósebók. Teir mestu granskarnir eru samdir um at tær fyrstu fimm bøkurnar, frá fyrstu Mósubók til fimtu Mósebók, koma frá fýra keldum, Jehovistinum, Elohistinum, Deuteronomistinum og tí prestaligu kelduni, sum allar fortelja somu søguna, og eru settar saman av ymsum redaktørum.
Bókin: Fyrsta Mósebók fortelur um hvussu Guð skapti heimin og menniskja, men menniskja vísir seg at vera ólýðið og Guð oyðileggur heimin ígjøgnum Flóðina men letur Nóa og hansara familju liva. Tann nýggi post-flóð heimurin er líka korruptur, men Guð oyðileggur hann ikki. Ístaðin nevnir hann Abraham til at vera tann ið skal fylla heimin við góðum, lýdnum menniskjum. Guð sendir Abraham til Kánaan sum skal vera hansara land framyvir. Abraham livir har saman við sínum soni Ísak og sínum abbasoni Jákup. Jákup skiftir navn til Ísrael, og við hansara soni, Jósefi, fara 70 fólk við teirra húski við honum til Egyptalands, og Guð lovar teimum eina stórsligna framtíð. Fyrsta Mósebók endar við Ísrael í Egyptalandi.
Samanhangur og týdningur: Abraham sendir ein tænara til Áram-Naharajim at leita eftir einari konu til son sín, Ísak. Tænarin tekur nógvar kamelar og gávur við fyri at vinna hjartaði hjá einari kvinnu. Kvinnan ið kom við honum aftur og giftist við Ísaki æt Rebekka.
4. Brotið: Metafysikkens historie, síða 236, linja 23:
“Ideen om enheden i det tænkende subjekt, sjælen; ideen om den ubetingede enhed af alle realiteter: Gud..”
Rithøvundurin: Jostein Gaarder er føddur í 1952 í Oslo. Hann undirvísti í heimspeki og bókmentum í Bergen, áðrenn hann sjálvur bleiv rithøvundur. Hann hevur vunnið fleiri virðislønir fyri sínar bøkur og Kabalgátan varð kosin besta barna- og ungdómsbók í Noregi í 1990.
Bókin: Hendan heimspekisbókin, byggir uppá eina fyrilestrarrøð i tí obligatoriska fakinum “Almen filosofi” á teologi-studiunum á Københavns Universitet. Bókin lýsir søguna hjá metafysikkinum sum ein bardaga millum rationalismuna og tess kritikarar.
Samanhangur og týdningur: Hetta brotið snýr seg um transcendentalan dialektik ið, í fylgi einari enskari orðabók er: “the study of the fallacious attribution of objective reality to the perceptions by the mind of external objects.” Tað vil siga ekstern objektir verða feiltulkaði av sinninum til at hava objektivan realitet. Altso, at síggja okkurt ið tykist vakurt, og tulkað tað til at vera ein yvinátturlig vera, sum má hava skapt tað.
Hvat sigur bíblian?
Brotið: Bíblian, Nýggja Testamenti, síða 236, linja 23:
“v28. – og í ongum lata tykkum ræða av mótstøðumonnum – tað er teimum merki um undirgang, men tykkum um frelsu, og tað frá Gudi.”
Rithøvundurin: Týðinging hjá Victor Danielsen. Úr Filippibrævinum. Bíbliugranskarar eru samdir um at tað varð skrivað av Paulusi til Fillippi kirkjuna, ið var eitt sentur fyri kristindóm í Grikkalandi í umleið ár 62.
Bókin: Filippibrævið er ellinta bókin í Nýggja Testamentinum. Paulus vitjaði Filippi á hansara seinnu missioner-ferð (ár 49-51)
Samanhangur og týdningur: Stutt og greitt fortelur Paulus at man skal ikki verða bangin fyri teimum ið ikki trúgva uppá Jesusar uppreisn, tí tað eru tey ið ikki verða frelst.
Okkurt av tí er ikki so negativt, sum tit síggja. Men eg haldi eg fekk meiri burturúr at lesa hinar bøkurnar, og allíkavæl ikki. Tí eftir at hava lisið Bíbliuna havi eg ordiliga funnið útav hvør eg eri, og meiri týdningarmikið, tann ið eg ikki eri. Ein ið lesur Bíbliuna, sum um hon er fakta og passar uppá allar mátar, og hareftir livdi mítt lív baserað uppá fantasi og eftir elligomlum skikkum.
*Eg má hála hetta brotið við mær úr “På Hednigers Vis” tí eg haldi tað rakar onkran bestemtan seym beint á okkurt bestemt høvd:
“I syndsforladelsen, også i forladelsen for synder, man slet ikke har begået, ligger en befrielse, en katarsis, men den er ikke et ufejlbarligt middel. Angsten for det onde sidder i os alle, også angsten for onde tanker, onde hensigter. / Og for at opnå renselse kan man være parat til at tilstå hvad som helst.”
Merki: John Ivar Venned


text:
Í vikuni varð settur upp hjartastartari uttandura á Heilsumiðstøðini í Vági.
Hjartastartari er frammanundan verið inni á Heilsumiðstøðini, men eftir áheitan frá borgarar í Vági, hava eigararnir av Heilsumiðstøðini (Vágs, Sumbiar, Porkeris og Hovs kommuna) gjørt av, at ein hjartastartari eisini skal setast upp uttandura á Heilsumiðstøðini.
Tað eru frammanundan fleiri hjartastartarar á almennum støðum og í kommunalum stovnum í Vági. Í miðbýnum er eisini hjartastartari í durðinum hjá Suðuroyar Sparikassa, sum er atkomiligur alt samdøgri.


text:
Ungdómsins Útnorðurráð handar Útnorðurráðnum álit
mentan26-02-2017 - 08:32 - Jóanis Nielsen
Í dag 26. februar fer Ungdómsins Útnorðurráð at handa móðurráði sínum eitt álit, sum ungdómsráðið skrivaði í fjør.
Ungdómsins Útnorðurráð er eitt ungdómspolitiskt samstarv millum Føroyar, Ísland og Grønland, viđ eygleiđarum úr norđur Noreg, sum Norrøna Ungmannafelag Føroya hevur tikiđ stig til.
Hetta vikuskiftið hevur Útnorðurráðið fund í Føroyum, og tað er í hesum sambandi, at ungdómsráðið fer at handa teimum tey viðmæli, sum tey halda kunnu vera við til gera londini í útnorði eitt betri stað fyri ungdómin.
Úr ungdómsráðnum koma tríggir ungdómspolitikkarir – ein úr hvørjum landi – at leggja viðmælini fram. Hesi eru Tráin P. Nónklett úr Føroyum, Dóra Björt Guðjónsdóttir úr Íslandi og Henrik Thomsen úr Grønlandi.
Úr álitinum ber til at lesa, at ungdómurin ynskir, at meiri dentur verður lagdur á sálarliga heilsu hjá ungum, stóra tørvin á íbúðum, útbúgvingartilboð, nýskapan innan nýggjar vinnur og meiri inklusjón av ungum í demokratiskum tilgongdum.